ועדת הפנים ואיכות הסביבה, כנסת 17, פרוטוקול מספר 457, 2008-10-12 13:30

אופיר פינס-פז: צהריים טובים, אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום שלנו הדיון באירועים שהתרחשו – אני מקווה שלא מתרחשים – בעיר עכו.

אופיר פינס-פז: למרבה הצער, במהלך יום הכיפורים התחילה השתלשלות אירועים קשה שנמשכה מספר יממות ושבמהותה היו הפרות סדר קשות , אלימות, פגיעה קשה ברכוש.

אופיר פינס-פז: הדברים האלה קורים בין יהודים וערבים בעיר מעורבת.

אופיר פינס-פז: עכו היא עיר ואם בישראל שבמשך הרבה מאוד שנים מתנהלת כעיר יהודית ערבית.

אופיר פינס-פז: יש בה רוב יהודי ומיעוט ערבי.

אופיר פינס-פז: היא אחת מהערים המעורבות בישראל.

אופיר פינס-פז: יש לא מעט כאלו.

אופיר פינס-פז: למרבה הצער, הדברים בימים האחרונים הגיעו לקיצוניות מאוד גדולה.

אופיר פינס-פז: חבר הכנסת אזולאי וחבר הכנסת זאכור הם תושבי העיר עכו.

אופיר פינס-פז: חבר הכנסת אזולאי, שהוא חבר הוועדה ותושב עכו, פנה אלי במוצאי יום הכיפורים בבקשה לדון בוועדה בנושא.

אופיר פינס-פז: אני קיוויתי מאוד שעד הדיון ביום ראשון נהיה כבר אחרי האירועים הקשים.

אופיר פינס-פז: היו תופעות מאוד קשות של אלימות, של הסתה, של פעולות.

אופיר פינס-פז: אלה דברים שאנחנו מאוד חרדים מפניהם.

אופיר פינס-פז: אני רוצה לקוות שהסדר חוזר לכנו.

אופיר פינס-פז: חשוב מאוד לא לאפשר לקיצוניים מכל הקבוצות לקחת את החוק לידיים, להכניס את העיר הזאת לאיזו שהיא מערבולת של יצרים ואלימות.

אופיר פינס-פז: שמעתי כאלה שאמרו שהדו קיום בעכו מת מזמן.

אופיר פינס-פז: הדו קיום בעכו הוא עובדה מוגמרת.

אופיר פינס-פז: תמיד בעכו יהיו יהודים וערבים.

אופיר פינס-פז: אני מציע לכולם להבין את הדבר הזה.

אופיר פינס-פז: כיוון שזאת העובדה - כולנו יודעים שזאת תהיה העובדה גם בעתיד - צריך למצוא את הדרך לחיות ביחד.

אופיר פינס-פז: הדרך לחיות ביחד מתחילה ביכולת לכבד.

אופיר פינס-פז: כל אחד שיכבד את זולתו, שיבין את דפוסי החיים, את המנהגים, את הדת ואת המנטליות.

אופיר פינס-פז: בלי זה אין יכולת לחיות ביחד.

אופיר פינס-פז: אני מכיר את העיר עכו.

אופיר פינס-פז: אני לא מכיר אותה כתושב.

אופיר פינס-פז: אני מכיר אותה היטב.

אופיר פינס-פז: בעכו היכולת לחיות ביחד הוכיחה את עצמה הרבה מאוד פעמים ובהרבה מאוד מבחנים.

אופיר פינס-פז: המבחן הכי גדול שלנו כנבחרי ציבור זה לעזור על מנת להחזיר את היכולת לחיות ביחד, להחזיר את החיים המשותפים, את ההרמוניה.

אופיר פינס-פז: אני לא אומר שכולם צריכים להתחבק ולהתנשק כל היום.

אופיר פינס-פז: נוצר פה איזה שהוא פצע שאני מקווה מאוד שיגליד.

אופיר פינס-פז: גם כשהפצע מגליד נשארת צלקת.

אופיר פינס-פז: החובה של כולנו היא לנסות להחזיר את החיים למסלולם.

אופיר פינס-פז: מחזירים את החיים למסלולם על ידי היכולת לכבד, על ידי סובלנות ועל ידי אי כניעה לאלימות ומיצוי הדין עם כל מי שהסית ועם כל מי שלקח את החוק לידיים ופגע באחרים והשחית רכוש.

אופיר פינס-פז: אסור על הדברים האלה לעבור לסדר היום.

אופיר פינס-פז: צריך לדעת למחול, צריך לדעת לסלוח, צריך גם לדעת לבקש סליחה.

אופיר פינס-פז: בסופו של דבר אם נוותר במקום שבו נדרשת אכיפת חוק זאת תהיה מתכונת ברורה לאנרכיה ולהובלת העניין על ידי קיצוניים.

אופיר פינס-פז: אני בכוונה לא חשבתי שכדאי שנבקר בעיר באמצע האירועים, כי חשבתי שהביקור שלנו עלול, למרות שהוא בא ממקום טוב, לייצר איזה שהוא חומר תבערה.

אופיר פינס-פז: חשבתי שנכון יותר לקיים את הדיון כאן בירושלים, במנותק משהו מהמתח ומהיצרים והאמוציות שיש כרגע בעיר עכו.

אופיר פינס-פז: הבאנו לפה את פרנסי העיר, את חברי הכנסת שקשורים, את גורמי המשטרה וכל גורם אחר שיכול לתרום לעניין.

דוד אזולאי: אדוני היושב-ראש, אני רוצה להודות לך על היענותך לקיים את הדיון הזה לפני חג הסוכות.

דוד אזולאי: אני רוצה לנצל את הבמה הזאת ולהודות לכל אלה המנסים להביא את השקט והשלווה לעיר עכו, כשבראשם נשיא המדינה, הרבנים הראשיים בישראל ונכבדים ערביים אחרים מחוץ לעיר.

דוד אזולאי: אני מבקש מכולם להבחין בין הפוגרום שהיה בליל יום הכיפורים למוצאי יום הכיפורים.

דוד אזולאי: בליל יום הכיפורים מטורף אחד נכנס ללב ליבה של שכונה יהודית ברכב עם מוזיקה צעקנית ובהתגרות פרובוקטיבית.

דוד אזולאי: לאחר מכן הוא וחבריו הלכו והתבצרו בבית.

דוד אזולאי: כאן התחיל המחדל הגדול של משטרת ישראל.

דוד אזולאי: אני הייתי נוכח במקום משעה 23:00 בלילה עד השעות הקטנות של הלילה.

דוד אזולאי: כאשר ניגשתי לקצין שהיה במקום ושאלתי אותו למה הוא לא עולה לדירה וקורא לאנשים להסגיר את עצמם, הוא אמר שהוא לא יכול להיכנס לתוך הבית.

דוד אזולאי: אמרתי לו להפעיל מגה פון.

דוד אזולאי: הם עלו לדירה, ירדו והתחילו לזרוק אבנים.

דוד אזולאי: פה התחיל הכישלון של המשטרה.

דוד אזולאי: לאחר מכן ההתפתחות הייתה מאוד מהירה.

דוד אזולאי: הרחוב שלט בעסק, לא המשטרה.

דוד אזולאי: האנשים לקחו את החוק לידיים.

דוד אזולאי: לאחר כרבע שעה נכנסה מכונית בדהרה לתוך הציבור שהיה שם.

דוד אזולאי: בנס נפגעה רק ילדה קטנה פגיעה קלה.

דוד אזולאי: כששאלתי את השוטרים אם הם לקחו את המספר של הרכב, אף אחד לא יכול היה לענות לי על כך.

דוד אזולאי: הם לא לקחו מספר והאיש המשיך בדרכו.

דוד אזולאי: לו המשטרה הייתה מתנהגת כפי שהיא הייתה צריכה לעשות אז בתוך מחצית השעה העסק הזה היה נגמר ולא היינו מגיעים לכאן.

דוד אזולאי: רבותי, בליל יום הכיפורים למעלה מ150 מכוניות נופצו.

דוד אזולאי: חנויות של יהודים נופצו על ידי אספסוף של חבורות פושעים ועבריינים שנכנסו ל-3 רחובות בעכו.

דוד אזולאי: כל מה שהיה בדרכם הם ניפצו.

דוד אזולאי: בשמחת תורה לפני שנתיים פגעו בנו.

דוד אזולאי: בישיבה בשכונת וולפסון פגעו.

דוד אזולאי: לפני כשנה נשרף בית כנסת.

דוד אזולאי: המשטרה יודעת מי עשה את הדברים האלה.

דוד אזולאי: הייתה גם פגיעה בבית העלמין.

דוד אזולאי: אנחנו דואגים לשלום ועושים למען השלום.

דוד אזולאי: עד אתמול בשעה 2 בלילה ישבנו עם מנהיגי העדה היהודית יחד עם מפקד התחנה ומפקד המחוז.

דוד אזולאי: הבעיה היא שהרחוב חם מאוד .

דוד אזולאי: ערב יום הכיפורים, ידידי יושב ראש הוועדה, זה לא יום רגיל.

דוד אזולאי: זה לא שבת.

דוד אזולאי: זה לא חול.

דוד אזולאי: זאת לא חבורה קטנה.

דוד אזולאי: זאת קבוצה של למעלה מ200 איש רעולי פנים שנכנסו לתוך שכונה יהודית.

דוד אזולאי: אני שמעתי את הצעקות אללה וואכבר, אטבח אל יאהוד.

דוד אזולאי: שמעתי באוזניי.

דוד אזולאי: המשטרה לא הייתה נוכחת.

מוחמד ברכה: אין קריאות כאלו.

דוד אזולאי: חבר הכנסת עבס זאכור שמע את הדברים.

דוד אזולאי: נפצים, רימוני הלם, חזיזים, מה לא היה שם.

דוד אזולאי: זה לא נקרא דו קיום.

דוד אזולאי: לבוא לתוך הבית שלי בערב יום כיפור זה לא נקרא דו קיום.

דוד אזולאי: אני מבקש ממך, אדוני היושב-ראש, שתצא מכאן דרישה חד-משמעית למשטרה - את השלום בעכו אנחנו נעשה - לחקור ולהגיש את הדוח לוועדת הפנים.

דוד אזולאי: צריך לבדוק איך קרה שהמשטרה כשלה.

דוד אזולאי: גם ביום שבת כאשר יהודים שרפו בתים של ערבים והעיר הייתה מלאה בכוחות משטרה, המשטרה לא הצליחה לבלום את שריפת הבתים ברח' גולומב וברחוב בורוכוב.

דוד אזולאי: מה קרה לכם?

דוד אזולאי: אתם מדברים איתנו על ביטחון אישי?

דוד אזולאי: אתם מדברים איתנו על שלום?

דוד אזולאי: אנחנו דבר ראשון דורשים שהאירועים האלה ייבדקו.

דוד אזולאי: אני רוצה להחזיר את הביטחון האישי לתושבי עכו.

דוד אזולאי: היום אין ביטחון אישי לתושבי עכו.

עבאס זכור: כבוד היושב-ראש, חברי הכנסת, מכובדים, בעכו היה כל הזמן דו קיום ויש עדיין דו קיום.

עבאס זכור: אפילו באותו יום של האירוע היה דו קיום.

עבאס זכור: בשכונת וולפסון, שיש בה רוב ערבי, דייר יהודי היה בונה את הסוכה למחרת יום הכיפורים והערבים היו עוזרים לו בבנייה והיו יושבים איתו בתוך הסוכה.

עבאס זכור: זה דו קיום אמיתי שנמצא בעכו.

עבאס זכור: בחג האחרון של המוסלמים, חג אל-פיטר, חגגו יותר מ400 אלף תושבים יהודים וערבים עם 0 תקלות.

עבאס זכור: יעיד על זה מפקד תחנת עכו.

עבאס זכור: אנחנו חיים חיים טובים בעכו.

עבאס זכור: את המקרה של האדם שנסע ביום הכיפורים לא קיבלנו, גינינו.

עבאס זכור: גינינו גם את התגובה של השכנים היהודים ואת הצורה שבה הם טיפלו בבחור הזה.

עבאס זכור: הבחור הזה לא מופרע.

עבאס זכור: הבחור שנסע ברכב נמצא בחדר הזה.

עבאס זכור: הוא יגיד לכם הרבה דברים שתופתעו מהם.

עבאס זכור: הוא יגיד לכם מה הוא מוכן לעשות בכדי להחזיר את השקט לעכו ואת הדו קיום האמיתי.

תאופיק ג'מאל: אדוני היושב ראש, אני רוצה לדבר קצת על עצמי.

תאופיק ג'מאל: מכיר אותי חבר הכנסת דוד אזולאי, מכיר אותי אדון נוימן ועוד רבים בעיר הזאת.

תאופיק ג'מאל: אני גר בשכונת וולפסון מאז שנת 1976.

תאופיק ג'מאל: אני ממייסדי הוועד הקהילתי של שכונת וולפסון.

תאופיק ג'מאל: זה הוא ועד לתפארת כל מדינת ישראל.

תאופיק ג'מאל: הוא ועד משותף של יהודים וערבים.

תאופיק ג'מאל: אנחנו המצאנו את הדו קיום.

תאופיק ג'מאל: לא צריך ללמד אותנו מה זה דו קיום.

תאופיק ג'מאל: משכונת וולפסון יצא הדו קיום.

אופיר פינס-פז: איך נסעת ביום כיפור?

תאופיק ג'מאל: אחרי שראינו שהוועד קטן עלינו הקמנו עמותה.

תאופיק ג'מאל: אחר כך הקמנו פורום למען עכו של יהודים, ערבים, דתיים וחילוניים.

תאופיק ג'מאל: עמלנו רבות.

תאופיק ג'מאל: הקמנו מרכז קהילתי לתפארת העיר עכו, לתפארת מדינת ישראל.

תאופיק ג'מאל: המרכז הקהילתי מפעיל קורסים, מפעיל חוגים ליהודים וערבים ביחד.

נאדיה חילו: צריך להמשיך את זה.

תאופיק ג'מאל: אנחנו נמשיך.

תאופיק ג'מאל: למקרה עצמו.

תאופיק ג'מאל: אני לא חישבתי נכון.

תאופיק ג'מאל: יכול להיות שאחד פלוס אחד יצא לי שלוש.

תאופיק ג'מאל: אם מה שעשיתי גרם לזה אני מוכן להקריב את הצוואר שלי ועם גרדום תורידו רק שיחזרו השקט, השלווה והדו קיום לעיר עכו.

תאופיק ג'מאל: אני לא פושע.

תאופיק ג'מאל: קרתה טעות.

תאופיק ג'מאל: אני בטוח שאדון אזולאי לא מסכים לתגובה שהייתה כלפיי, כלפי בני וכלפי חתני.

אחמד טיבי: תסביר מה קרה.

תאופיק ג'מאל: את מה שקרה אני רוצה לשכוח.

תאופיק ג'מאל: כולי רועד.

תאופיק ג'מאל: אני לא מפחד ממצלמות.

תאופיק ג'מאל: אני עברתי חוויה שאני לא מאחל לאף אחד.

תאופיק ג'מאל: עשו אותי רוצח, עשו אותי פשיסט, קראו לנו נאצים.

תאופיק ג'מאל: אנחנו לא נאצים ולא פשיסטים.

תאופיק ג'מאל: אנחנו ממציאי הדו-קיום בעכו.

אפי איתם: אני לא מבין את כל ההצגה הזאת.

אפי איתם: אתה צריך להיות עצור.

אפי איתם: צריך לחקור איך קרה כל העסק הזה.

אפי איתם: אתה עומד פה ומבלבל את המוח.

אפי איתם: זה המחדל.

אפי איתם: אני לא מבין מה אתה עושה פה.

אפי איתם: אתה מעורב בכל הסיפור הזה.

אפי איתם: צריך לעצור אותך ולחקור אותך.

אחמד טיבי: על מה לעצור אותו?

אפי איתם: חבר הכנסת אזולאי אמר שהם זרקו אבנים, שהם התבצרו בבית.

אפי איתם: מה הוא מסביר שהוא המציא את הדו-קיום?

אופיר פינס-פז: חבר הכנסת איתם, אתה רשום לדבר.

אופיר פינס-פז: הבן אדם בא, הרהיב עוז לבוא ולומר את הדברים.

אפי איתם: הרהיב עוז?

אפי איתם: הוא צריך להיות עצור.

אפי איתם: במדינה נורמאלית אדם כזה היה בחקירה עכשיו.

אפי איתם: הוא מספר לנו פה את גרסתו, מספר לנו שהוא המציא את הדו-קיום.

תאופיק ג'מאל: טוענים שהשמעתי מוסיקה, טוענים שהייתי שיכור , טוענים שנסעתי במהירות מופרזת.

אפי איתם: צריך לחקור את זה.

אפי איתם: בא עבריין, נותן גרסה וכולם מצלמים.

אפי איתם: שהמשטרה תגיד.

תאופיק ג'מאל: אני לא נסעתי במהירות.

תאופיק ג'מאל: אני בחור דתי שלא שותה.

תאופיק ג'מאל: מאז שנהייתי דתי לפני 8 או 9 שנים אני לא שותה כך שאני לא יכול להיות שיכור.

תאופיק ג'מאל: מוזיקה לא הייתה.

תאופיק ג'מאל: את הרדיו לא פתחתי.

אחמד טיבי: לאיפה רצית לנסוע?

תאופיק ג'מאל: רציתי להביא את הבת שלי הביתה.

עבאס זכור: הנהגת העדה הערבית הוציאה כרוז שחולק לכל כלי התקשורת.

עבאס זכור: גם היום זה מחולק במגזר היהודי בעכו.

עבאס זכור: אחרי האירוע שקרה ביום הכיפורים השר דיכטר ביקש שנרגיע את הרוחות.

עבאס זכור: מיום שישי זה רגוע במגזר הערבי.

עבאס זכור: יכולה להעיד על זה המשטרה בעכו.

עבאס זכור: יש כמה מקרים שנתקלים בהם פה ושם.

עבאס זכור: אני קורא לכל התושבים הערבים והיהודים לשכוח את מה שהיה, לדבר על המחר, לדבר על העתיד.

דוד אזולאי: מה עם המואזין שהסית?

עבאס זכור: יש משטרה שתחקור.

עבאס זכור: אני קורא לכל המנהיגים היהודים והערבים לשמור על עכו כך שהיא תהיה דוגמה לחיים משותפים, לדו-קיום אמיתי.

עבאס זכור: יש אפשרות שנעביר את זה לכל העולם.

עבאס זכור: אני מבקש מכל חברי הכנסת לעזור לנו לדו-קיום אמיתי ולשקט אמיתי בעכו.

עבאס זכור: אנחנו מושיטים יד לשלום אמיתי בעכו.

זאב נוימן: אני מכהן 10 שנים בתפקיד ממלא מקום ראש עיריית עכו.

זאב נוימן: אף אחד לא יכול להאשים אותי בגזענות.

אחמד טיבי: מאיזו מפלגה אתה?

זאב נוימן: מישראל ביתנו.

זאב נוימן: אני רוצה להעביר לכם את ההרגשה של תושב העיר מזה 50 שנה.

זאב נוימן: אני גר בבלוק מעורב.

זאב נוימן: יש לי שכנים ערבים, חברים ערבים.

זאב נוימן: אף אחד לא יכול להאשים אותי בכלום.

זאב נוימן: הייתי עובד של כבוד השר.

זאב נוימן: יום כיפור זה היום הכי חשוב לי בחיים.

זאב נוימן: זה למרות שאני לא דתי.

זאב נוימן: לצאת מבית הכנסת, לעבור ברחוב ולראות את ההרס, לשמוע ש200 פורעי חוק לקחו את החוק לידיים, נכנסו לבתים, קיללו ,השמיצו את תושבי העיר זה העניין.

זאב נוימן: נתפוס אותם ואת המואזין.

זאב נוימן: אנחנו נמשיך לחיות ביחד.

זאב נוימן: ישבנו אתמול עד 1:00 בלילה.

זאב נוימן: זה התפוצץ.

זאב נוימן: אנחנו נחזור.

זאב נוימן: אנחנו חברים.

זאב נוימן: אנחנו שכנים.

זאב נוימן: איפה אותם 200,300 פורעים שהלכו ושברו חנות של יהודי כן, חנות של ערבי לא?

זאב נוימן: תעברו ברחובות.

זאב נוימן: זה להסתכל ולבכות.

זאב נוימן: על זה תדברו.

זאב נוימן: אל תריבו ביניכם.

זאב נוימן: תביאו את הפתרון.

בנצי סאו: אני רוצה לציין את העובדה שמשטרת ישראל תופשת את האירוע הזה בשיא החומרה.

בנצי סאו: מכאן ריכוז המאמץ המבצעי של משטרת ישראל, שכולל נוכחות של מאות שוטרים בעיר עכו מאז פרוץ המהומות, מאז ערב יום כיפור ועד השעות האלו כולל.

בנצי סאו: אנחנו איננו רוצים התפתחות של אירועים דומים בערים מעורבות נוספות בתחומי המחוז הצפוני ובכל מדינת ישראל.

בנצי סאו: אנחנו רוצים להשיב בתוך העיר עכו את הסדר על כנו, אנחנו רוצים לאכוף את החוק.

בנצי סאו: אלה המאמצים המרכזיים.

בנצי סאו: זאת תכלית הפעולה שלנו.

בנצי סאו: אנחנו פועלים ב3 צירים מרכזיים.

בנצי סאו: הראשון שבהם הוא נוכחות ובולטות.

בנצי סאו: העיר עכו מוצפת בשוטרים כדי לאכוף את החוק והסדר.

בנצי סאו: יש תהליך מתמשך של התמתנות האירועים ועוצמתם מזה 4 ימים.

בנצי סאו: הערוץ השני הוא הידברות.

בנצי סאו: משטרת ישראל - מפקד התחנה שיושב כאן, מפקד המרחב שנוכח כאן, מפקח המחוז והמפכ"ל באופן אישי - מנהלת דו-שיח רצוף עם כל פרנסי ונבחרי הציבור בעיר עכו, מתוך תובנה שיש בכוחם של אותם גורמים את האחריות המשותפת להשיב את הסדר על כנו ולהחזיר את המצב לקדמותו בעיר עכו.

בנצי סאו: ציר הפעולה השלישי של משטרת ישראל הוא הפעילות החקירתית.

בנצי סאו: גם כאן יש פעילות גדולה מאוד של איסוף מודיעיני של גורמי משטרה וגורמים נוספים שמנסים לאתר את המתסיסים, את המלבים, את המארגנים ואת הפורעים.

בנצי סאו: יש עשרות עצורים שנעצרו על ידי כוחות המשטרה ונפתחו נגדם תיקים.

בנצי סאו: חלקם נמצאים במהלכים משפטיים ועצורים עד תום חקירה.

בנצי סאו: דוד אזולאי האם יש עצורים מליל יום הכיפורים?

בנצי סאו: אם תרצו פרטים מפורטים יותר על היקף העצורים יש כאן את מפקד התחנה ומפקד המרחב.

בנצי סאו: תוכלו לקבל פירוט מפורט יותר.

בנצי סאו: ההערכות בערב יום כיפור בעיר עכו הייתה הערכות נכונה של משטרת ישראל.

בנצי סאו: הערכות המשטרה מתבססת על מודיעין קשיח ומוצק, או על הערכת מצב שזה בין היתר ניסיון העבר.

בנצי סאו: כשאנחנו מנתחים את ניסיון העבר אנחנו רואים – לא היה שום מידע מודיעיני על התפרצות שכזאת - שהפריסה של משטרת ישראל בעיר עכו הייתה פריסה נכונה.

בנצי סאו: בקרות האירוע יש תהליך של צבירת כוחות.

בנצי סאו: צריך לזכור שהמחוז הצפוני הוא שטח גדול מאוד.

בנצי סאו: משטרת המחוז הצפוני נדרשת לנהל הרבה מאוד אירועים במקביל.

בנצי סאו: גם באותן שעות, שזה מחצות ואילך, היו מספר אירועים לא פשוטים בתחום המחוז הצפוני שהמחוז הצפוני נדרש לטפל בהם.

בנצי סאו: צריך ליצור את סדר העדיפויות הנכון.

בנצי סאו: פיקוד המחוז, פיקוד התחנה והמרחב איתרו נכון ומהר מאוד את פוטנציאל הבעיה ולכן הייתה צבירת כוחות.

בנצי סאו: יש קרות אירוע.

בנצי סאו: ממנו מתחילים לצבור כוחות.

בנצי סאו: גם כוחות מבצעיים וגם מפקדים.

בנצי סאו: בתוך פרק זמן קצר מאוד המפקדים הבכירים ביותר במחוז הגיעו למקום.

בנצי סאו: לנושא התחקיר.

בנצי סאו: התחקיר הוא חלק מהתרבות הארגונית של משטרת ישראל.

בנצי סאו: אנחנו לא מחכים לוועדות הכנסת כדי להבין שאנחנו נדרשים לבדוק את עצמנו על כל פעילות מבצעית ובכל אירוע.

בנצי סאו: כך גם קרה באירוע הזה.

בנצי סאו: עוד בטרם ההתכנסות הזאת ובטרם פגישות אחרות היה תהליך בדיקה, היה תחקיר מבצעי שעדיין מתקיים.

בנצי סאו: אני מניח שהוא יוצג למפכ"ל.

בנצי סאו: חלק מהתהליך שלנו וחלק מהתרבות שלנו זה ללמוד ולהפיק לקחים לקראת האירועים הבאים, שאני משוכנע שנתפקד בהם טוב כמו הפעם הזאת ואפילו טוב יותר.

אבי אדרי: אני מכיר את הנהג.

אבי אדרי: נשאלה פה השאלה איפה היינו.

אבי אדרי: אין פה זירה סטרילית.

אבי אדרי: אין מצב שמגיעים לטפל באיזה שהוא אירוע ונהיה שקט סביבתי.

אבי אדרי: יש את הגרעין הראשון של המשטרה שמגיע ומגיב ב-5 דקות תגובה, לא ברבע שעה.

אבי אדרי: כשהוא מגיע למקום יש כבר 300 ו400 צעירים שרוגמים את הרכב באבנים.

אבי אדרי: יכול להעיד על זה הנהג.

אבי אדרי: ערך קדושת החיים הוא זה שהיה לנגד עינינו.

אבי אדרי: באנו לחלץ את הנהג ונוסע שהיה איתו.

אבי אדרי: אנחנו מדברים על בלוק משותף שחיים בו במשותף ערבים ויהודים שיחד חילצו את הנהג לדירה.

אבי אדרי: יש פה התמודדות לא פשוטה עם תושבים שמשולהבים ועם יצרים לא פשוטים שמבקשים לפגוע בכל מה שזז.

אבי אדרי: אנחנו בתוך הסיטואציה המאוד לא פשוטה הזאת ניסינו לשמור על איזונים כדי שאף אחד לא ייפגע.

אבי אדרי: נאמר פה שכדרך נס ב4 הימים האלה אין נפגעים.

אבי אדרי: אני לא אומר שזה בדרך נס.

אבי אדרי: יש פה משטרה שיצרה חיץ ונחישות בין שני המחנות האלה.

אבי אדרי: היו שוטרים שנפגעו בפגיעות לא פשוטות.

אבי אדרי: הם היחידים שנפגעו באירועים האלה.

אופיר פינס-פז: מתי זה היה?

אבי אדרי: בערב יום כיפור.

אופיר פינס-פז: עצרת אותם?

אבי אדרי: אנחנו עומדים עכשיו עם 54 עצורים.

אופיר פינס-פז: שאל חבר הכנסת אזולאי אם יש עצורים מערב יום כיפור.

אבי אדרי: יש יותר מ12 עצורים מערב יום כיפור שאנחנו קושרים אותם מודיעינית, חקירתית וראיתית לאירוע.

אבי אדרי: הם קשורים ראיתית לאירועים האלה.

אבי אדרי: אנחנו נמשיך איתם הליכים.

אבי אדרי: ממקום של המחויבות שלי כלפי השוטרים והקצינים שהיו בשטח אני יכול להגיד שהם פעלו מהר.

אבי אדרי: השוטרים שלי לא מבדילים בין דם לדם.

דוד אזולאי: קשה לי לשמוע אותך.

דוד אזולאי: מאוד קשה לאדם שהיה בשטח במשך שעות והתחנן שיזעיקו תגבורת לשמוע את זה.

דוד אזולאי: עבס, היינו שנינו שם, המשטרה לא הייתה.

עבאס זכור: היו רק 4, 5 שוטרים.

עבאס זכור: היו יכולים לסגור את זה בחצי שעה.

עבאס זכור: אם היו מוציאים את המשפחה מהבית הכל היה נסגר.

אופיר פינס-פז: חברים, אנחנו לא ועדת חקירה.

אופיר פינס-פז: הנושא הבא שראוי לדבר בו זה עניין הפסטיבל.

אופיר פינס-פז: כשמבטלים אירוע כמו פסטיבל לתיאטרון אחר, שזה פסטיבל שהפך להיות נכס לאומי, התחושה היא תחושה קשה.

אופיר פינס-פז: התחושה שלי הייתה שכאילו יש כאן כניעה בפני הקיצוניות והאלימות.

אופיר פינס-פז: אני שוחחתי עם גורמים רבים בעכו במהלך השבת.

אופיר פינס-פז: שמעתי עמדות.

אופיר פינס-פז: האנשים הסבירו לי שהם הולכים לכיוון הזה בגלל החשש הגדול שהאלימות לא תסתיים עד אז וזה עלול עוד ללבות אלימות.

אופיר פינס-פז: נימוק נוסף שאני לא אהבתי זה שיהיה ציבור אחד שייהנה יותר מהפסטיבל וציבור אחד שייהנה פחות מהפסטיבל.

אופיר פינס-פז: זה נימוק שאני דוחה על הסף, כי אני חושב שקיום פסטיבל או אי קיום פסטיבל הוא לא עניין לענישה.

אופיר פינס-פז: אתם לא מתארים איזה אמצעים, איזה הכנות, כמה כספים אוספים כדי להרים פסטיבל כזה.

אופיר פינס-פז: עובדים עליו שנה מראש.

אופיר פינס-פז: זה לא דבר כל כך פשוט.

אופיר פינס-פז: גם דחייה היא לא דבר של מה בכך, כי היא עולה כסף, כי היא על חשבון דברים אחרים, כי היא שוברת את הרצף.

דוד אזולאי: אני חייב לציין שהמפכ"ל בדיון שהיה בעניין הפסטיבל הודיע חד משמעית לראש הרשות, לפרנסי העיר שהוא מוכן להעמיד כל כוח שיידרש על מנת שהפסטיבל יתקיים.

דוד אזולאי: מגיע לו על זה ישר כוח.

גאלב מג'אדלה: אדוני היושב ראש , אני רוצה לברך אותך על כך שאתה מקיים את הדיון הזה.

גאלב מג'אדלה: אני מאמין שמהדיון הזה נצא מאוחדים.

גאלב מג'אדלה: אין דרך אחרת מאשר החיים המשותפים.

גאלב מג'אדלה: אני הראשון שלוקח על עצמו אחריות.

גאלב מג'אדלה: אני מציע שנראה לציבור הישראלי - יהודים וערבים כאחד - דוגמה טובה של דיון, שנראה שאנחנו בעד חיים משותפים.

גאלב מג'אדלה: כאן יושבת ההנהגה של מדינת ישראל מבחינת הכנסת.

גאלב מג'אדלה: כולם צופים בנו.

גאלב מג'אדלה: חשוב מאוד איזה מסרים אנחנו משדרים לציבור.

גאלב מג'אדלה: אדוני היושב-ראש, מה שקרה בעכבו חייב להיבדק, חייב להיחקר וחייב להיות מטופל.

גאלב מג'אדלה: כרגע צריך לראות איך אנחנו מחזירים את השקט ואת הסדר הציבורי בעכו.

גאלב מג'אדלה: אני דיברתי עם חבר הכנסת עבס זאכור ועם עוד 17 חברים.

גאלב מג'אדלה: לחבר הכנסת עבד זאכור התקשרתי ב6:30 בבוקר.

גאלב מג'אדלה: ידעתי על מה שקרה רק מהרדיו, תוך כדי הליכה בבוקר.

גאלב מג'אדלה: כולם מאוחדים בדעה שצריך להחזיר את הסדר ואת החיים המשותפים.

גאלב מג'אדלה: אני רוצה לדווח לחברי הוועדה שרוב שרי ממשלת ישראל ממליצים לקיים את הפסטיבל.

גאלב מג'אדלה: גם ראש הממשלה.

גאלב מג'אדלה: אנחנו רואים בקיום הפסטיבל החזרת השגרה והחיים המשותפים של שני העמים בתוך עכו.

גאלב מג'אדלה: הפסטיבל הזה הוא פסטיבל של יותר מ400 אלף אזרחי ישראל, יהודים וערבים כאחד.

גאלב מג'אדלה: צריך לזכור שיש לזה הרבה השלכות.

גאלב מג'אדלה: 25 שנה מתקיים הפסטיבל הזה.

גאלב מג'אדלה: משרד המדע, התרבות והספורט מתקצב אותו במיליון שקל.

גאלב מג'אדלה: אנחנו מוכנים להגדיל בעיתוי הזה את הסיוע על-מנת שנקיים אותו באופן מוגבר, הכל כדי שנחזיר את השגרה לחיי עכו.

אופיר פינס-פז: זה ראלי?

אופיר פינס-פז: הפסטיבל אמור להתחיל ביום רביעי.

גאלב מג'אדלה: זה נכון שההכנות נפגעו.

אופיר פינס-פז: נניח שמועצת העיר מחליטה לשנות היום את ההחלטה.

אופיר פינס-פז: האם ניתן לקיים את הפסטיבל?

גאלב מג'אדלה: זה לא רק ניתן, זה דבר שחייב להיות.

גאלב מג'אדלה: עם כל הכבוד לכולם, דחייה משמעותה ביטול.

גאלב מג'אדלה: החג הקרוב זה חנוכה.

גאלב מג'אדלה: זה חורף.

גאלב מג'אדלה: זה בלתי אפשרי.

גאלב מג'אדלה: אני אומר לך, אדוני היושב ראש, אנחנו חייבים לקיים את הפסטיבל הזה.

גאלב מג'אדלה: הפסטיבל הזה יעביר מסר קשה מאוד אם לא נקיים אותו.

גאלב מג'אדלה: זה יעביר מסר של כניעה לקומץ בריונים ולבריונות.

גאלב מג'אדלה: אסור לנו להיכנע.

גאלב מג'אדלה: אסור לנו לאבד את האשראי בהנהגה המקומית של יהודים וערבים בעכו שרוצים בפסטיבל הזה.

גאלב מג'אדלה: אני קורא לרב של עכו להושיט יד לדיאלוג הזה.

ראובן ריבלין: מי צריך להכריע?

ראובן ריבלין: מדוע הממשלה לא קיבלה הכרעה?

גאלב מג'אדלה: אני טענתי בממשלה שיש כמה שותפים לעירייה.

אופיר פינס-פז: אי אפשר לקבל החלטה לבד.

גאלב מג'אדלה: ראש העיר לא היה צריך לקבל החלטה לבד.

גאלב מג'אדלה: אדוני היושב-ראש, אנחנו חייבים לצאת מכאן מאוחדים.

גאלב מג'אדלה: סדר העדיפות הראשון צריך להיות החזרת החיים המשותפים.

גאלב מג'אדלה: אין לנו דרך אחרת.

מוחמד ברכה: הדברים של תאופיק אומרים הכל בקשר לתחילת האירועים.

מוחמד ברכה: אני רוצה להפנות את תשומת הלב לימים, לחודשים ולשנים לפני יום כיפור האחרון.

מוחמד ברכה: אני לא חושב שהנושא הוא קדושת החג.

מוחמד ברכה: העניין הוא שיש קבוצה של אנשים שנכנסה לעיר עכו בשנים האחרונות ומנסה, בעידוד של גורמים פוליטיים שמיוצגים כאן סביב השולחן הזה, לייצר ריב ומדון בתוך העיר.

מוחמד ברכה: האירועים לא התחילו אתמול או שלשום.

מוחמד ברכה: הם גם לא התחילו בשבוע שעבר.

מוחמד ברכה: באותה שכונה בשיכון המזרח שפכו לפני כשלושה חודשים דלק על שער כניסה של אחת הדירות הערביות המבודדות וניסו לשרוף את האנשים שחיים בתוך הבית.

מוחמד ברכה: אני הייתי שם.

מוחמד ברכה: חבר הכנסת עבס זאכור יכול להעיד על העניין הזה.

מוחמד ברכה: שנתיים לפני כן קרו אותם אירועים.

מוחמד ברכה: יש קבוצה של אנשים קיצוניים שבאה לעכו במטרה "לשמור" על האופי היהודי של העיר.

מוחמד ברכה: הם מקבלים עידוד מאנשים כמו אפי איתם, אורי אריאל וצבי הנדל.

מוחמד ברכה: ידיהם במעש.

אפי איתם: זאת הסתה מול המצלמות.

אפי איתם: היה צריך לעצור אותך בתור המסית הראשי של כל הדבר הזה.

מוחמד ברכה: על ראש הגנב בוער הכובע.

מוחמד ברכה: אני אומר אמת.

מוחמד ברכה: ראש העיר, מר לנקרי, נתן הקלות לאותה קבוצה ברכישת דירות בשכונת וולפסון.

מוחמד ברכה: הוא סיפק להם מיטות וכל מיני הקלות עירוניות.

אפי איתם: זאת פרובוקציה מנוולת.

אפי איתם: אתה מסית ומדיח.

מוחמד ברכה: באו לחגוג באירועים כדי לקרוא לטרנספר.

שלמה מולה: אדוני היושב-ראש, אני רוצה לברך אותך על הדיון.

שלמה מולה: אני מאוד מצטער על הסגנון.

שלמה מולה: אני לא חושב שאנחנו דוגמה לדו-קיום.

שלמה מולה: אני כיהודי נפגעתי ממה שקרה בערב יום כיפור.

שלמה מולה: אחרי ששמעתי את הנהג עם ההתרגשות שלו אני מקבל את ההתנצלות.

שלמה מולה: אנחנו ביום כיפור צריכים לדעת לסלוח, לא ללכת ולחפש ריב ומדון בתוך עצמנו.

שלמה מולה: אני כל שנה משתתף בפסטיבל עכו.

שלמה מולה: אני חושב שהפסטיבל הזה צריך להתקיים.

שלמה מולה: יש כאלה שלא רוצים שהוא יתקיים.

שלמה מולה: הם מחפשים סיבה שהוא לא יתקיים.

יובל שטייניץ: יש סיבה מוסרית טובה שהוא לא יתקיים.

אחמד טיבי: אדוני היושב-ראש, קראתי מאמר שנכתב בy-net על פועלו ועל אישיותו של תאופיק ג'מאל.

יוחנן פלסנר: הבעיה היא לא הנהג, אלא מאות הפורעים שבאו אחר כך ובזזו מכוניות.

אחמד טיבי: מפקדי המשטרה מגלים אומץ כאשר הם אומרים שבימים האחרונים אלה שמסיתים, אלה שמתפרעים הם מהצד היהודי.

אחמד טיבי: הם יודעים שהם יכולים לשלם מחיר אישי על הדברים האלה מצד אנשי הימין.

אחמד טיבי: 300 או 400 איש כמעט עשו לינץ' בתאופיק ג'מאל.

אחמד טיבי: שמעתי אנשי משטרה משתמשים בביטוי הזה בתקשורת, לא פה.

אחמד טיבי: לינץ' הוא לינץ'.

אחמד טיבי: הוא יכול לקרות במקום X, הוא יכול לקרות במקום y.

אחמד טיבי: משום מה המילה "לינץ'" נעדרה מהכותרות בעיתונות.

אחמד טיבי: אומר תאופיק ג'מאל שהוא ראה את המוות, שרצו להרוג אותו.

אחמד טיבי: נשמעו קריאות לפני האירועים האלה ותוך כדי של מוות לערבים.

אחמד טיבי: זה הדבר היחידי של מוות שנשמע בישראל.

אחמד טיבי: אין ביטוי של מוות ליהודים.

יובל שטייניץ: יש אטבח אל-יאהוד.

אחמד טיבי: אני במשך 49 שנים לא שמעתי ביטוי כזה.

אחמד טיבי: אני שומע כל יום מוות לערבים.

אחמד טיבי: זה הפך להיות המנון.

אחמד טיבי: אף אחד לא הועמד לדין.

אחמד טיבי: המשטרה לא עצרה אף אדם כזה.

אחמד טיבי: כשאומרים את זה מתכוונים לזה וגם הורגים ערבים.

אחמד טיבי: כותבים בעיתונות שיש לגרש את האנשים האלה מעכו, שיש לייהד את עכו.

אחמד טיבי: הביטוי "יהוד עכו" הוא ביטוי גזעני.

אופיר פינס-פז: יש רוב יהודי בעכו.

אחמד טיבי: אני מקבל שיש רוב ומיעוט, אני לא מקבל את העניין של ייהוד הגליל, ייהוד עכו.

אחמד טיבי: מה זה ייהוד?

אחמד טיבי: זה להעדיף יהודים על חשבון ערבים.

אחמד טיבי: אני לא יכול לקבל את זה.

אפי איתם: אתה לא מקבל את זה שמדינת ישראל היא מדינה יהודית.

אחמד טיבי: עכו היא לא עיר יהודית.

ראובן ריבלין: עכו היא עיר ישראלית במדינה יהודית ודמוקרטית.

אפי איתם: עיר בתוך מדינה יהודית היא עיר יהודית.

ראובן ריבלין: יש עיר ישראלית במדינה יהודית.

אחמד טיבי: הביטוי דו קיום הוא ביטוי פסטורלי.

אחמד טיבי: אם המטרה של דו קיום זה שיש יהודים ויש ערבים שגרים באותו מקום, אז את זה אפשר לראות בעכו, ביפו, בלוד וברמלה.

אחמד טיבי: החיים שם הם של קבוצה שסובלת, מדוכאת ומופלית יחד עם קבוצה שנהנית מכל המשאבים.

אחמד טיבי: את המצב הזה צריך להפסיק.

אחמד טיבי: מי שרוצה לגרש את ערביי עכו שיעוף.

יצחק אהרונוביץ': אדוני היושב-ראש, תראו מה ג'מאל אחד יכול לעשות למדינה שלמה, לעיר, לוועדה ולכל הפוליטיקאים שמתבטאים בצורה כזאת מול המצלמות.

יצחק אהרונוביץ': הוא למעשה חילל את החג הכי חשוב.

יצחק אהרונוביץ': כולנו מוקיעים את זה.

יצחק אהרונוביץ': הדברים האלה חמורים.

יצחק אהרונוביץ': הוא ידע את זה כאחד שמתעסק עם נוער יהודי ערבי.

יצחק אהרונוביץ': אני עוזב את האירוע.

יצחק אהרונוביץ': השלב שיותר מעניין אותי זה מדוע באו עשרות ומאות פורעים.

יצחק אהרונוביץ': אני אומר את זה כאחד שביקר בעיר, שראה את ההרס.

יצחק אהרונוביץ': זה לא הרכב הראשון שנרגם באבנים ביום כיפור.

יצחק אהרונוביץ': אני אתן לך עשרות אם לא מאות אירועים כאלה של רכבי יהודים, לא של רכבי ערבים.

יצחק אהרונוביץ': רכבי הצלה נרגמו.

יצחק אהרונוביץ': זאת לא הפעם הראשונה.

יצחק אהרונוביץ': מפה מתחיל האירוע.

יצחק אהרונוביץ': אני לא הייתי שם באותו לילה.

יצחק אהרונוביץ': איך זה שקוראים ברמקולים להוציא מאות אנשים להשחית מכוניות?

אופיר פינס-פז: הסיתו.

אופיר פינס-פז: אמרו שהרגו אותו.

יצחק אהרונוביץ': במקרה הטוב היו 7,10,20 שוטרים שהגנו בגופם.

יצחק אהרונוביץ': כל פעם מחדש אומרים איפה המשטרה.

יצחק אהרונוביץ': המשטרה הפעם, כפי שאני ראיתי אותה, עשתה את עבודתה כמו שצריך.

יצחק אהרונוביץ': מגיעה להם מילה טובה.

יצחק אהרונוביץ': חסרים כוחות.

יצחק אהרונוביץ': זה מה שקורה כאשר מזעיקים כוחות בליל יום הכיפורים.

יצחק אהרונוביץ': פה בדיוק נכנס השלב של המנהיגות, של דוד ושל זאכור כדי לעצור את הגל.

יצחק אהרונוביץ': 3, 4 שעות של ונדליזם והרס לא יכול להיות.

ראובן ריבלין: עכו היא עיר במדינת ישראל.

ראובן ריבלין: היא עיר ישראלית במדינה יהודית ודמוקרטית.

ראובן ריבלין: אנחנו אולי לא יכולים לבוא ולומר שנועדנו לחיות אלה עם אלה, אבל גם אם נגזר עלינו לחיות אלה עם אלה אין לנו שום ברירה אלא להבין את העניין הזה ולעשות כל שביכולתנו כדי שנוכל לחיות אלה עם אלה.

ראובן ריבלין: אני מצטער שהדיונים בנושאים כל כך רגישים הופכים להיות דיונים פוליטיים, כשכל אחד פוזל מהצד הזה או מהצד האחר לבוחריו על-מנת ללבות ולהשיג איזה שהוא הישג פוליטי.

ראובן ריבלין: לא זו הכוונה.

ראובן ריבלין: אלה שחושבים שניתן במדינת ישראל,שהיא מדינה יהודית ודמוקרטית, לבצע טרנספר איננו יודע על מה הוא סח.

ראובן ריבלין: גם אלה שחושבים שאפשר בשם הפורענות לעשות מה שרוצים לא יודע על מה הוא סח.

ראובן ריבלין: כבן הארץ הזאת 200 שנה אני יודע שלעולם לא הייתי ניגש למסגד ברמדאן עם אוכל ביד.

ראובן ריבלין: לא רק שמחשבותיי היו כאלו שלא הייתי רוצה לעשות פרובוקציה, אלא הייתי שואל את עצמי איך יתפרש הדבר בעיני אחרים.

ראובן ריבלין: שמעתי את הבחור שהיה.

ראובן ריבלין: אני מוכרח לשבח אותו על אומץ ליבו.

ראובן ריבלין: הוא בא ואמר שהוא לקח את בתו.

ראובן ריבלין: אני לא בקי בעדות שהוא מסר פה בפנינו.

ראובן ריבלין: כולנו צריכים לצפות פני עתיד ולראות, אזולאי וזאכור, איך אנחנו חיים ביחד.

ראובן ריבלין: אין לנו ברירה אלא לחיות יחד.

ראובן ריבלין: זה לא יעזור לא לאלה ולא לאלה.

ראובן ריבלין: מדינת ישראל היא מדינה יהודית ש120 חברי כנסת לא ישנו את אופייה היהודי.

ראובן ריבלין: היא גם מדינה דמוקרטית ש120 חברי כנסת לא ישנו את אופייה הדמוקרטי.

ראובן ריבלין: אני מקווה שנשכיל לראות איך עושים.

ראובן ריבלין: אני חשבתי שלא צריך לנסוע לעכו כפוליטיקאי כי הדבר יכול ללבות.

אופיר פינס-פז: אני חושב שצדקת.

נאדיה חילו: אדוני היושב-ראש, אי רוצה להתחיל ולשבח את פעולתם של שני חברי הכנסת.

נאדיה חילו: אני חושבת שחשוב מה שכל אחד מהם עשה בצד שלו ובצד האחר.

נאדיה חילו: אזולאי וזאכור, תפקידכם בתקופה הזאת מאוד חשוב.

נאדיה חילו: צר לי מאוד שהדיון הזה שמשקף את פני החברה נותן ראי של מה שקורה.

נאדיה חילו: הוא לא ישרת את המטרה.

נאדיה חילו: אדוני היושב-ראש, המטרה שלך הייתה טובה בקיום הדיון הזה, אבל מפה לתקשורת לא יצאו דברים טובים.

נאדיה חילו: הדיון הזה הוא לא טוב.

נאדיה חילו: אנחנו היינו צריכים להיות יותר אחראיים.

נאדיה חילו: אני, שבאה מעיר מעורבת ובעבר ידעתי אירועים כאלה ואחרים וגם ספגתי אבנים, יודעת שאם הבית הזה יבער הוא יבער על הראש של כולנו.

נאדיה חילו: אין פה ערבים ואין פה יהודים.

נאדיה חילו: הבעירה היא בעירה של כולנו.

נאדיה חילו: אין צד אחד נפגע.

נאדיה חילו: אולי צד אחד יותר, אולי צד אחד פחות, אבל הפגיעה היא פגיעה של כולנו.

נאדיה חילו: הזיכרון שלנו הוא לא קצר.

נאדיה חילו: הייתי באירועים כאלה ואחרים בשנת 2000 בערים מעורבות.

נאדיה חילו: ערים מעורבות מאוד רגישות.

נאדיה חילו: הרקמה הדקה הזאת הולכת ונהיית יותר דקה בתקופה האחרונה.

נאדיה חילו: פה התפקיד של המשטרה.

נאדיה חילו: ידוע שהרקמה הזאת דקה והיא הופכת להיות עוד יותר דקה כשיש מצבים מסוימים שקשורים לדת.

נאדיה חילו: ההערכות צריכה להיות מניעתית, לא רק נקודתית של תגובה.

נאדיה חילו: אני הייתי מצפה שביום כיפור יעשו פעולות מניעה, שיסגרו חלק, שהמשטרה תהיה יותר בשטח.

נאדיה חילו: הוועדה הזאת קיימה כמה דיונים על עכו, על ההתגרות ועל הישיבה.

נאדיה חילו: יש לי חשש אמיתי ביותר - החשש הזה הוא לא תיאורטי והוא לא וירטואלי - שאם האירועים האלה לא ייעצרו ולא יהיו ממוקדים זה יתפשט לערים נוספות.

נאדיה חילו: אני לא אומרת את זה כי אני באה לעשות סיפורים.

נאדיה חילו: אני עם היד על הדופק.

נאדיה חילו: אני יודעת מה מדברים בבתים, מה מדברים ברחוב, אם זה ביפו ובאזורים אחרים.

נאדיה חילו: חבל מאוד.

נאדיה חילו: אין צד מרוויח מזה.

נאדיה חילו: אנחנו לא צריכים פה לשבת ולהאשים אחד את השני.

נאדיה חילו: זה לא מעניין.

נאדיה חילו: אנחנו צריכים לשבח את אלפי האנשים שלא התפרעו.

נאדיה חילו: יש בעכו אלפי יהודים שנשארו בבתים ולא התפרעו ויש אלפי ערבים שנשארו בבתים.

נאדיה חילו: אותם אנחנו צריכים לחזק, לא את הקומץ משני הצדדים שהצליחו להבעיר בעבר והצליחו להבעיר הפעם את כל העיר.

נאדיה חילו: גם ביפו יש אירועים של ערבים.

נאדיה חילו: בפסטיבל יש אמירה מסוימת.

נאדיה חילו: בקיום הפסטיבל יש אמירה לגבי הנושא של שיתוף הפעולה, לגבי הנושא של המשך החיים המשותפים.

נאדיה חילו: אנחנו רוצים לקרוא לכל האנשים שהם בעד דו קיום לבוא ולהפגין נוכחות.

נאדיה חילו: זה הצד שיש בו יותר היגיון.

ראובן ריבלין: שמעתי אתמול שראש התנועה האיסלאמית בצפון אמר שהתנועה תפצה את כל אותם אלה שנפגעו מבין האזרחים הערבים.

ראובן ריבלין: אין כאן יהודים ואין כאן ערבים.

ראובן ריבלין: במי שאשם המשטרה תטפל.

ראובן ריבלין: חבר הכנסת כחלון ביקש לקרוא לממשלת ישראל לפצות את כל הניזוקים התמימים ללא הבדל.

אופיר פינס-פז: בזמנו היו אירועים מאוד קשים בין דרוזים לנוצרים.

אופיר פינס-פז: אני טיפלתי בזה.

אופיר פינס-פז: אני הצלחתי להעביר החלטת ממשלה – זה היה בעזרתו של ראש הממשלה שרון - שאפשרה פיצוי לכל אותם אלה שנהרסו להם הבתים והמכוניות.

אופיר פינס-פז: הממשלה קיבלה החלטה שעברה ובוצעה.

אופיר פינס-פז: יכול מאוד להיות שאנחנו צריכים ליזום פנייה לממשלה בהקשר הזה.

טלב אלסאנע: אני מבקש לציין שמה שקרה בעכו הוא תקדים מאוד מסוכן.

טלב אלסאנע: אם לא לומדים מזה זה יכול לחזור על עצמו בעתיד.

טלב אלסאנע: אינני יכול להאשים אף אחד מעכו.

טלב אלסאנע: אני חושב שכל תושבי עכו הם קורבן של קבוצה שכל הזמן מסיתה, מטפטפת רעל, איננה נוהגת בשום אחריות ואיננה בוחלת בשום אמצעי כדי לקדם את האג'נדה הפוליטית שלה.

טלב אלסאנע: ראינו אותם מטיילים, מסיירים ביפו לפני יותר משנה ומחלקים כרוזים.

טלב אלסאנע: אף אחד לא התייחס לנושא.

טלב אלסאנע: איזה מסר מעבירים לתושבי יפו היהודים כאשר באים לאזרח ערבי ואומרים לו שהוא צריך לעוף מהמקום?

טלב אלסאנע: ראיתי אותם באים עם רכבים ודגלים לנגב ונכנסים לישובים ומבקשים מהאנשים לעזוב בטענה שהם לא שייכים לשם.

טלב אלסאנע: צריך להאשים אותם בצורה הכי ברורה, הכי גלויה.

טלב אלסאנע: אנחנו ראינו את חוסר היכולת שלהם להתעלות על השיקול הפוליטי ברגעים הכי קשים ובדיון הכי חשוב.

טלב אלסאנע: חבר הכנסת שיושב כאן מעביר מסר שצריך להמשיך בסכסוך, שצריך להמשיך באלימות.

טלב אלסאנע: לא איכפת לו להקריב את הדו-קיום בעכו ובמדינת ישראל בכלל על מנת להשיג כמה קולות.

טלב אלסאנע: הוא רוצה לרצות את הימין הקיצוני שהוא מייצג.

טלב אלסאנע: זה דבר מסוכן.

טלב אלסאנע: האנשים האלה והקבוצה שלהם גרמו לרצח ראש ממשלה.

טלב אלסאנע: הם רוצים לרצוח את הדו-קיום בעכו.

טלב אלסאנע: אני סבור שתושבי עכו יותר חכמים.

טלב אלסאנע: אני רוצה להוקיר ולהעריך את הפעילות של המשטרה שפעלה באחריות, בשיקול דעת.

טלב אלסאנע: המשטרה יכולה הייתה לפעול באפקטיביות יותר טובה.

טלב אלסאנע: היא פעלה באחריות אבל לא באפקטיביות.

טלב אלסאנע: אין שום היגיון שבמדינת ישראל ישרפו בתים של תושבים יהודים וערבים.

טלב אלסאנע: אני לא רוצה לחשוב שאם הקורבן היה יהודי התגובה הייתה אחרת.

טלב אלסאנע: אני רוצה לחשוב שהמשטרה פעלה במקרה הזה בצורה שוויונית .

טלב אלסאנע: אני סבור שפעולה אפקטיבית תמנע את המשך ההתדרדרות.

טלב אלסאנע: אני רוצה להודות ולהעריך את הפעילות של חברי הכנסת זאכור ודוד אזולאי שנתנו דוגמה.

טלב אלסאנע: אנחנו באירועים האלה שמענו את הקולות של הקצוות מכאן ומשם.

טלב אלסאנע: את הקול של הרוב יכולנו לשמוע בפסטיבל.

טלב אלסאנע: את הרוב שרוצה את הדו-קיום, את הרוב שרוצה את העתיד.

טלב אלסאנע: כאשר מבטלים את הפסטיבל סותמים את הפיות.

ואסל טאהא: אין ברירה אלא להחזיר את החיים למסלולם הטבעי והנורמאלי.

ואסל טאהא: זה הפתרון שצריך לחפש.

ואסל טאהא: את הסיבות שגרמו לאירועים בעכו יכלו לספוג, יכלו למנוע.

ואסל טאהא: אני חושב שהמשטרה בלילה הראשון יכלה לספוג ויכלה למנוע את השתלשלות העניינים.

ואסל טאהא: תאופיק הודה שהוא עשה טעות.

ואסל טאהא: אני לא רוצה להוסיף מילה על מה שהוא אמר.

ואסל טאהא: טעות שנייה היא ההקלות שראש העיר נתן ועדיין נותן.

ואסל טאהא: בלילה שעבר הוא הכניס לבית הנוער קיצוניים שבאו מחוץ לעיר עכו.

ואסל טאהא: הוא אכסן אותם באכסניה.

ואסל טאהא: זאת הקלה.

ואסל טאהא: היה צריך לגרש אותם משם.

ואסל טאהא: אנחנו מנענו מצעירים ערבים להגיע לעכו.

ואסל טאהא: ביקשנו מהם לא להיכנס.

ואסל טאהא: הם לא נכנסו בכדי להרגיע את המצב.

ואסל טאהא: המנהיגות המקומית - במיוחד ראש העיר – טעה בכך שנתן הקלות לאנשים שבאו מחוץ לעכו.

ואסל טאהא: אין בעיה בין תושבי עכו היהודים והערבים.

ואסל טאהא: הייתי למחרת יום הכיפורים.

ואסל טאהא: נכנסתי לחנויות יהודיות בעכו העתיקה.

ואסל טאהא: שוחחתי עם אנשים.

ואסל טאהא: אנשים ישבו ביחד.

ואסל טאהא: הבעיה היא הקומץ הזה שיש לו תרבות שונה ומוזרה בעכו.

ואסל טאהא: נכנסים כל לילה בכדי להבעיר .

ואסל טאהא: כנראה שיש להם מטרה להבעיר את המצב ולפוצץ את היחסים בין יהודים וערבים במדינה.

ואסל טאהא: זה עלול לגלוש למקומות אחרים.

ואסל טאהא: המטרה שלנו צריכה להיות להחזיר את החיים למסלולם הטבעי בעכו.

אפי איתם: אני רוצה לומר שעכו היא לא תקדים.

אפי איתם: אפשר לייפות את המציאות, אבל עכו היא לא תקדים.

אפי איתם: אנחנו למעלה מעשור נמצאים בתהליך שבו הציבור הערבי במדינת ישראל נמצא בתהליך של מרי נגד המדינה כמדינה יהודית.

אפי איתם: שמענו את הדברים באופן ברור.

אפי איתם: הוא איננו מקבל שדו קיום איננו דו- לאום.

אפי איתם: הוא איננו מקבל את העובדה שמדינת ישראל היא מדינתו של העם היהודי.

אפי איתם: מה יותר סמלי מפוגרום ביום הכיפורים במדינת ישראל, בלב ליבה של המדינה, בשטחים לא כבושים ולא כלום.

אפי איתם: זאת קריאת תיגר הכי בוטה שאפשר על עצם זכותה של מדינת ישראל להיקרא מדינה יהודית.

אפי איתם: זה שורש הדברים.

אפי איתם: שמענו את זה מאחמד טיבי בכנות.

אפי איתם: אנחנו שומעים את זה מאחרים.

אפי איתם: האסקולה הזאת שמובילים אותה נציגי ציבור, מנהיגים דתיים ואינטלקטואליים בציבור הערבי שמדינת ישראל היא מדינה דו לאומית ולמיעוט הערבי יש מעמד שווה למעמדו של העם היהודי זה שורש העניין, זה שורש המרי.

אפי איתם: אחריו הרבה מאוד דברים משתלשלים.

אפי איתם: אני מציע להסתכל נכוחה.

אפי איתם: הלוואי היה בפסטיבל אחד לגמור את העניין.

אפי איתם: זה הולך להתפשט.

אפי איתם: זה נמצא על אש קטנה בלוד, זה נמצא בכרמיאל, זה נמצא ביפו.

אופיר פינס-פז: השאלה אם עוזרים לזה להתפשט, או שעושים הכל כדי שזה לא יתפשט.

אפי איתם: כל אחד יכול להגיד מה עושים, מה עוזרים ושהכל בסדר.

אפי איתם: פה תצטרך להיות הכרעה של הציבור הערבי.

אפי איתם: זאת הכרעה היסטורית, זאת הכרעה אסטרטגית בשאלה אם הוא מקבל את חייו כמיעוט שווה זכויות, מכובד במדינתו של העם היהודי שבו העם היהודי מכוח הרוב ומכוח האמת ההיסטורית הגלומה במגילת העצמאות בנה את המדינה הזאת כמדינתו.

אפי איתם: ביום הכיפורים במדינת ישראל לא יעשו פוגרום ביהודים.

אפי איתם: כל עוד הדבר הזה לא יתברר אנחנו נחזור ונאתר אירועים שחבר הכנסת אהרונוביץ אמר אותם.

אפי איתם: זה לא בסדר שרגמו רכב, אבל איך יכול להיות שמאירוע כזה מאות רעולי פנים באוטובוסים, בהסעות, במסגדים?

אפי איתם: זה לא דבר ספונטאני.

אפי איתם: זה דבר שנובט על רקע של מרי בעצם זכותה של מדינת ישראל להתקיים כמדינה יהודית.

אפי איתם: הוזכר פה שמו של שמעון לנקרי.

אפי איתם: הוזכר גם שמי.

אפי איתם: אני רגיל לזה שכשאין טיעונים טובים שופכים רפש על הראש.

אפי איתם: אני עוסק בסוגיות של הערים המעורבות לא כדי לחולל שריפות.

אפי איתם: שמעון לנקרי עד לפני שבוע היה דוגמה לאדם שהצליח להפוך את עכו לעיר שהיה מכובד וסביר לחיות בה.

אפי איתם: הרפו משמעון לנקרי.

אפי איתם: אם יש תקווה לעיר הזאת זה ראש העיר הזה.

אפי איתם: על כבודי אני מוחל, על כבודו לא.

אפי איתם: המשטרה הפכה להיות שק החבטות.

אפי איתם: אם המשטרה הייתה נערכת מראש היו אומרים שעצם נוכחותה ליבתה את כל העסק.

אפי איתם: כשהיא לא נמצאת שואלים איפה היא.

אפי איתם: בסוף הבעיה היא לא המשטרה.

אפי איתם: אין ספק שצריך לשפר במשטרה.

אפי איתם: אנחנו עומדים מול מרי של המיעוט הערבי במדינת ישראל כנגד המדינה.

אפי איתם: זה נוגע ליחס אל האויבים החיצוניים שלנו, להתנהגות בשעות משבר לאומיות וליחס אל חוקי הבנייה.

שלמה מולה: מה התרומה שלך על-מנת להרגיע את עכו?

אפי איתם: הייתה איזו שהיא קריאה שאם המשטרה לא תנקוט במהלכים אזרחים יאחזו באמצעים.

אפי איתם: חס וחלילה.

אפי איתם: אני לא קורא לאף אזרח ליטול את החוק לידיו.

אפי איתם: זה דיון אחד.

אפי איתם: זאת תרומתי.

אפי איתם: אני מוכן לתרום עוד כדי שהאש הזאת תאותר.

אפי איתם: צריך לטפל במסיתים שהם מנהיגי הציבור הערבי ששנים אומרים שזאת לא מדינת העם היהודי, שזאת המדינה של כולם.

אפי איתם: הדבר הזה הוא שורש המרי.

חיים אמסלם: אדוני היושב-ראש.

חיים אמסלם: אמרת בפתח דבריך שיש מי שאומר שהדו קיום בעכו מת מזמן.

חיים אמסלם: אם הוא מת בעכו הוא גם מת מזמן בכל הארץ.

חיים אמסלם: מה שקרה בעכו זה מיקרו למה שקרה ויכול לקרות בכל הארץ.

חיים אמסלם: נגזר על עכו ועל מקומות אחרים לחיות יחדיו.

חיים אמסלם: אם היה מדובר בבחירה והיה ניתן להחזיר את הגלגל אחורה אולי היינו דוגלים בהפרדה מוחלטת וכל שאחד יתפוס את פינתו, אבל זה לא המצב.

חיים אמסלם: יש מצב נתון בערים מסוימות שחיים יחדיו.

חיים אמסלם: ברור שמשטרת ישראל צריכה לנהוג ביד קשה כלפי כל הפרובוקטורים, אבל, אדוני היושב-ראש, שום דבר לא יכפר ולא יכפה על הבושה שבמדינת ישראל יהודים בליל יום הכיפורים יחוו חוויה של פוגרום.

חיים אמסלם: זאת בושה.

חיים אמסלם: יום כיפור הוא יום מיוחד, יש רגישות מיוחדת.

חיים אמסלם: חבר הכנסת אהרונוביץ הזכיר שהרבה פעמים כשרכב נוסע לצורך פיקוח נפש יש פרחחים ושובבים שזורקים אבנים.

חיים אמסלם: לא זאת הנקודה.

חיים אמסלם: המקרה המצער הוא שלחיצה קטנה על עצב רגיש הוציאה את כל השדים מהבקבוק.

חיים אמסלם: פוגרום, קריאות מכאן ומכאן, מאות אנשים ורמקולים.

חיים אמסלם: אין ברירה, אנחנו חייבים לעשות הכל על מנת להרגיע את הרוחות, להשיב את הסדר על כנו, להמשיך בחיים יחדיו.

חיים אמסלם: אם לא נעשה כך עכו היא רק התחלה.

חיים אמסלם: חלילה מה שיכול לקרות בהרבה מקומות.

חיים אמסלם: לא למען עכו, למען כל המקומות.

חיים אמסלם: צריך שתהיה עמדה מאוד קשה כלפי הפרובוקטורים, כלפי אלה שעשו מעשה.

חיים אמסלם: שמעתי מקודם את תאופיק.

חיים אמסלם: מה, הוא עשה מעשה קונדס?

חיים אמסלם: הוא לא ידע שזה יום כיפור?

חיים אמסלם: הוא לא ידע שזה מקום רגיש?

חיים אמסלם: גם רכב של יהודי שעובר במקום של יהודים נמצא בבעיה, לא כל שכן לא יהודי.

חיים אמסלם: דובר בפתח הדברים על הפסטיבל.

חיים אמסלם: זה הזמן?

חיים אמסלם: הרגע?

חיים אמסלם: פחות משבוע אחרי הדבר הזה?

חיים אמסלם: אני לא נגד פסטיבלים.

חיים אמסלם: מי שרוצה לשמוח שישמח, מי שרואה בזה סמל של דו קיום שיערב לו, אבל לדעתי פסטיבל בעת כזאת זה חוסר רגישות.

חיים אמסלם: אני רוצה לחזק ולאמץ את החלטת ראש העיר ואת מועצת העיר.

חיים אמסלם: כרגע זה לא הזמן.

חיים אמסלם: גם אם יש לזה משמעות, המשמעות תובן היטב.

אסתרינה טרטמן: אדוני היושב-ראש, בשונה מכמה חברי כנסת שטענו שהם בחרו לא ללכת לסייר בעכו כדי לא ללבות יצרים, אנחנו, חברי סיעת ישראל ביתנו, בחרנו לסייר בעכו.

אסתרינה טרטמן: זה לזכותנו ייאמר.

אסתרינה טרטמן: סיירנו ביום שישי.

אסתרינה טרטמן: לא רק שלא היה ליבוי יצרים, להיפך, היה שיתוף פעולה עם האוכלוסייה הערבית ועם האוכלוסייה היהודית.

אסתרינה טרטמן: מראות הזוועה של הרכבים, של הבתים, ההתנהלות וההשתוללות שהתבצעה מובילה אותנו לתובנה ברורה שאנחנו חייבים לפעול כדי להחזיר את השקט על כנו.

אסתרינה טרטמן: אני רוצה לברך את חבר הכנסת עבס זאכור שהראה לי את המישר שהם הוציאו, את התוכן שלו שהוא מבורך שמצביע על נכונות אמיתית לעשות מעשה כדי להביא לדו-קיום.

אסתרינה טרטמן: שמעתי את האמירה של תאופיק ג'מאל שהגדירו אותו בכמה מקומות בתקשורת הישראלית כמטורף.

אסתרינה טרטמן: מאוד שמחתי לראות אותו פה, לשמוע דברים של טעם שהוא אמר.

אסתרינה טרטמן: הוא לגמרי לא נשמע מטורף.

אסתרינה טרטמן: הוא נשמע לי כמו אזרח מן המניין שעשה טעות שהוא מצטער עליה.

אסתרינה טרטמן: אני רוצה להאמין שלא הייתה כוונה אמיתית לפגוע, למרות שהאזרחים והתושבים היו בטוחים שהוא בא להסתער ולדרוס אותם.

אסתרינה טרטמן: יכול להיות שזה בגלל תחושה סובייקטיבית והחששות שיש לנו בכלל במדינה.

אסתרינה טרטמן: אני מברכת על ההתנצלות.

אסתרינה טרטמן: זה מוביל אותי למחשבה ושאלה.

אסתרינה טרטמן: אם זו רק הייתה טעות שהוא מתנצל עליה, איך קרה שאחרי כמה זמן הגיעו מאות פורעים מצוידים בסכינים, בגרזנים, בעט ובמעדר?

אסתרינה טרטמן: זאת אינה כוונה של תמימות .

אסתרינה טרטמן: היא מצביעה על בעיה אמיתית.

אסתרינה טרטמן: הבעיה היא מגמה.

אסתרינה טרטמן: מי שבא לעשות שקט וסדר לא בא מצויד בכלי משחית.

אסתרינה טרטמן: מי שבא לעשות סדר אומר שהיה אירוע ועובר לסדר היום.

אסתרינה טרטמן: אני מגנה את העובדה שהקהל הזה בא והסתער בעליהום.

אסתרינה טרטמן: אני מגנה ופוסלת את זה בשמי ובשם חברי סיעת ישראל ביתנו.

אסתרינה טרטמן: אנחנו מוקיעים כל אלימות מכל סוג ומכל צד.

אסתרינה טרטמן: אנחנו לא דוגלים באלימות.

אסתרינה טרטמן: אני מברכת על העשייה המשותפת להביא שקט.

אסתרינה טרטמן: צריך לשים את האצבע על הבעיה האמיתית.

אסתרינה טרטמן: מספיק לטייח את עצמנו באמצעות התקשורת או במילים יפות סביב מילים בכנסת.

אסתרינה טרטמן: חברים, יש לנו בעיה שצריכים למצוא לה את הפתרון.

אסתרינה טרטמן: מדינת ישראל באופן שיטתי הולכת לטפל בתוצאות ומתעלמת מבעיות של תופעה.

אסתרינה טרטמן: יש חבית נפץ במדינת ישראל וזאת עובדה שאי אפשר להתווכח איתה.

אסתרינה טרטמן: לא מדברים על זה שהיו בעיות של התחממות בכרמיאל, ביפו, ברמלה ובלוד.

אסתרינה טרטמן: נציגי המשטרה יודעים שהיו אי אילו אירועים קטנים ברמה מינורית.

אסתרינה טרטמן: יש לנו בעיה.

אסתרינה טרטמן: צריכים לטפל בתופעה בצורה בסיסית.

אופיר פינס-פז: מה זו חבית נפץ?

אסתרינה טרטמן: יש לנו קוטביות שהולכת ומתחדדת בין אוכלוסייה יהודית לאוכלוסייה ערבית.

אסתרינה טרטמן: צריך לקרוא לילד בשמו.

אסתרינה טרטמן: החוכמה היא לא ללבות את היצרים.

אסתרינה טרטמן: דווקא כאלה שבאים וטוענים לדו- קיום לצערי הרב מובילים בהתנהלות שלהם לתוצאה של חיה דו רגלית.

אסתרינה טרטמן: אני סבורה שאנחנו צריכים לדאוג לכך שהשקט יבוא על כנו, תוך מתן דגש לעובדה שמדינת ישראל היא מדינה יהודית, בריבונות יהודית.

אסתרינה טרטמן: זאת מדינתו של העם היהודי.

אסתרינה טרטמן: היא תישאר ככה.

אסתרינה טרטמן: היא מדינה דמוקרטית.

אסתרינה טרטמן: בהחלט יש מקום למיעוט ערבי לחיות במדינה הזאת עם זכויות וחובות, אבל המיעוט צריך לזכור שהוא מיעוט במדינה הזאת.

אסתרינה טרטמן: זה בסדר גמור.

אסתרינה טרטמן: לא יכול להיות שמצד אחד נדבר על דו קיום, מצד שני בתוך הבית הזה, סביב השולחן הזה, ישבו חברי כנסת שכל הכוונה שלהם היא למשוך תקשורת וללבות אש.

אסתרינה טרטמן: זה לעשות דבר והיפוכו בנשימה אחת.

אסתרינה טרטמן: יש חברי כנסת שיושבים ושומרים על שקט, יש חברי כנסת אחרים שמלבים אש.

אסתרינה טרטמן: דו קיום חייב לבוא לידי ביטוי בבית הזה.

אסתרינה טרטמן: אין לגיטימציה לחברי כנסת לבוא ולהלהיט את הרוחות ולהגיד לי לשתוק לפני שהם פותחים לי תיק.

אסתרינה טרטמן: זאת סתימת פיות.

אסתרינה טרטמן: לא יכול להיות .

אסתרינה טרטמן: זו לא התנהגות לדו קיום בבית הזה.

אסתרינה טרטמן: יש פה תופעה שצריך לטפל בה בתוך הבית.

אסתרינה טרטמן: אני בחורה דתית.

אסתרינה טרטמן: אני מכבדת כל אדם בדתו שלו.

אסתרינה טרטמן: לא יכול להיות שיעשו מעשה שיעבור על חוק של שעות מנוחה.

אסתרינה טרטמן: אדוני היושב-ראש, מי כמוך מכיר את שעות המנוחה, מי כמוך מכיר את העניין של הגבלת קול ודציבלים.

אסתרינה טרטמן: בואו תקראו למואזינים להוריד את העוצמות של הדציבלים ולהתמקד בקריאת המאמינים לתפילה, לא לנצל את הרמקולים האלה לקריאות של הסתה.

אסתרינה טרטמן: יש לי תרגומים של הסתות שנעשו במהלך כל התפילה.

אסתרינה טרטמן: לא יכול להיות שימשיכו את ההתנהלות הזאת ב4 לפנות בוקר, ב23:00 בלילה ובשעות המנוחה.

אסתרינה טרטמן: אני קוראת לוועדה לדאוג לסוגיית הפיצויים.

אסתרינה טרטמן: שמענו את הבעיה בשטח.

אסתרינה טרטמן: הביטוח לא מכסה את הנפגעים משני עברי המתרס.

אסתרינה טרטמן: חשבנו שזה יבוא תחת עשייה של הכרה בפעולות של נפגעי איבה.

אסתרינה טרטמן: הסתבר לי היום שיש בעיה עם זה ולא הולכים על זה.

אסתרינה טרטמן: חובתנו היא שתצא מהוועדה הזאת קריאה לממשלת ישראל לקחת אחריות ולטפל בכל סוגיית הפיצויים של הנפגעים כי זאת פעולת איבה.

יוחנן פלסנר: התאכזבתי מהשלב הראשון של הדיון.

יוחנן פלסנר: ציפיתי שהחברים ינהגו כמו שנהגו חברי הכנסת זאכור ואזולאי בשטח.

יוחנן פלסנר: בשטח ידעו להרגיע את הרוחות.

יוחנן פלסנר: ראינו את המראות המיותרים.

יוחנן פלסנר: כמובן שלכל אחד יש רווח פוליטי בכך שהוא מדבר לאוכלוסייה כזאת או אחרת ומלהיט את הרוחות.

יוחנן פלסנר: הנושא שצריך להיחקר ולהיבדק זה הפוגרום שנעשה בעשרות חנויות, ב-150 רכבים.

יוחנן פלסנר: זה נמשך במשך שעות רבות.

יוחנן פלסנר: התיאור של מה ששמעתי מאנשים בשטח דומה לתיאור של חבר הכנסת אזולאי, לא למה שאנחנו שומעים מהמשטרה.

יוחנן פלסנר: צריך לחקור את המצב של מאות פורעים ביהודים בערב יום הכיפורים שעושים את זממם בלי שניתן לזה מענה.

יוחנן פלסנר: זה לא יכול להיות.

יוחנן פלסנר: העובדות מדברות בעד עצמן.

יוחנן פלסנר: מדובר במצב של בערך 200 פורעים ומתפרעים ושולחיהם.

יוחנן פלסנר: שמענו שנעצרו 50.

יוחנן פלסנר: למה לא לעצור 200?

יוחנן פלסנר: לשחרר אפשר אחרי 48 שעות.

יוחנן פלסנר: צריך להראות יד חזקה בעניין הזה, בלי קשר ליהודים או לערבים.

יוחנן פלסנר: את מי שמתפרע צריך לעצור.

יוחנן פלסנר: דו קיום זה לא מטבע לשון.

יוחנן פלסנר: דו קיום זו לא סיסמא כללית.

יוחנן פלסנר: עכו נפגעה קשה.

יוחנן פלסנר: דיברנו על הפיצוי למשפחות.

יוחנן פלסנר: עצים נעקרו, נפגע רכוש.

יוחנן פלסנר: אם אנחנו רוצים לעזור לדו קיום, אם אנחנו רוצים להפוך את עכו למודל שמתפקד בראשות ראש העיר שמעון לנקרי, שאני דוחה את כל הקריאות שנאמרו פה לגביו, צריך להעביר תקציבים.

יוחנן פלסנר: לא רק להעביר תקציבים לשיקום הנזקים המידיים, אלא להעביר תקציבים לפרויקטים חברתיים וכלכליים בשכונות הבעייתיות.

יוחנן פלסנר: אחרת הדבר הזה יכול להגיע לכל רחבי הגליל ולמקומות אחרים.

משה גפני: אדוני היושב ראש, אני חושב לעצמי מה הציבור בישראל מצפה מוועדת הפנים של הכנסת לאור האירועים האלה.

משה גפני: אנחנו איננו גוף ביצועי, אנחנו גוף ציבורי, אנחנו גוף שיכול לחוקק.

משה גפני: מה שמצפים מאיתנו זה לעשות שקט בעיר הזאת.

משה גפני: אין לי ספק שהרצון של כולם, אם זה ימין ושמאל, ערבים ויהודים, דתיים וחילוניים, הוא להביא לשקט.

משה גפני: את הויכוח אם אנחנו נמצאים בפני מרי אזרחי של הציבור הערבי אנחנו לא יכולים לעשות על חשבון האירועים האלה.

משה גפני: באירועים האלה צריך לטפל באופן נקודתי.

משה גפני: התפקיד של כל חברי הוועדה זה לגרום לכך שיהיה שם שקט, להפסיק את האלימות הזאת.

משה גפני: שמעתי את ג'מאל תאופיק.

משה גפני: אני התאכזבתי.

משה גפני: אני הייתי מצפה שהוא יהיה מטורף, כי כאדם נורמאלי הוא לא היה צריך להיכנס ביום הכיפורים לשכונה הזאת.

משה גפני: אם זה היה אדם מטורף הייתי רגוע יותר.

משה גפני: הוא נראה אדם שנמצא בעמדת מנהיגות שם.

משה גפני: המשטרה לא פעלה נכון במקרה הזה.

משה גפני: אני לא אומר שהמשטרה הייתה צריכה להיות שם מראש.

משה גפני: היא בוודאי לא הייתה צריכה להיות שם מראש.

משה גפני: לא היו ידיעות מודיעיניות כיוון שלא הייתה התארגנות קודמת.

משה גפני: צריך היה לעצור את התופעה הזאת במקום.

משה גפני: אם היא הייתה נעצרת לא היינו מגיעים לכך.

משה גפני: זה לא נעצר.

משה גפני: נכון שאחרי זה המשטרה הייתה חיץ בין הניצים משני המחנות.

משה גפני: אם המשטרה הייתה עושה את עבודתה מיד זה לא היה קורה.

משה גפני: אנחנו חייבים לדרוש שתוקם ועדת בדיקה על מה שקרה עם המשטרה, למה זה התפתח לממדים שזה התפתח.

משה גפני: מה שאנחנו מצפים ממשטרה במדינה דמוקרטית זה למנוע את התופעה הזאת.

משה גפני: כאן תפקידה של המשטרה שצריכה להפעיל כוח.

משה גפני: יש יהודים וערבים, יש קיצוניים.

משה גפני: כשנכנס בן אדם עם רכב לשכונה יהודית, מפעיל רדיו בווליום חזק המשטרה צריכה לעצור את זה.

אופיר פינס-פז: העניין של כניסה של רכב זה לא עבירה על החוק.

אופיר פינס-פז: זה פגיעה ברגשות.

אופיר פינס-פז: לפעמים פגיעה ברגשות יותר קשה מעבירה על החוק.

משה גפני: אני לא מדבר על הכניסה של הרכב.

משה גפני: למשטרה הייתה יכולת למנוע את מה שקרה הלאה.

משה גפני: הבדיקה שצריך לעשות היא לא רק בכדי לבדוק ציבורית אם היה משהו פילוסופי, אלא כדי להעמיד את האנשים לדין.

אופיר פינס-פז: חד משמעית.

משה גפני: אסור בשום פנים ואופן שהמצב הזה יהיה.

אופיר פינס-פז: אם מהאירועים האלה לא יוצאים עשרות כתבי אישום זה יהיה כישלון נורא.

יוחנן פלסנר: לא יכול להיות שבמשך כמה שעות אין תגבורת של משטרה שמגיעה.

משה גפני: אני לא הייתי בעכו, בוודאי לא בליל יום הכיפורים.

משה גפני: מקובלים עלי דבריהם של חבר הכנסת דוד אזולאי וחבר הכנסת עבד זאכור שאני מאוד משבח את העבודה שלהם.

משה גפני: אומר דוד אזולאי שזה לא אירוע יחיד, שהיו אירועים קודמים.

משה גפני: היה אירוע של שריפת בית כנסת.

משה גפני: את כל הדברים האלה צריכים לעצור.

משה גפני: את הוויכוח על מדינה יהודית צריך לנהל לא בהקשר הזה.

משה גפני: המשטרה חייבת לבדוק את עצמה.

משה גפני: אני מצטרף להצעת כחלון.

משה גפני: אדם שרכושו נפגע יהיה זועם.

משה גפני: הממשלה חייבת להיכנס לעניין.

משה גפני: אני משבח אותך, אדוני היושב-ראש, על הדיון הזה.

יובל שטייניץ: לגבי הפסטיבל.

יובל שטייניץ: עמדתי שונה מהעמדה שהיושב-ראש הביע בתחילת הדיון.

יובל שטייניץ: אני חושב שזה לא רק מטעמים של סכנה להתפרצויות אלימות וחיכוכים, אלא גם מנקודת מבט מוסרית גרידא.

יובל שטייניץ: אומרים שאסור לרקוד על הדם ואסור לרקוד על החורבות.

יובל שטייניץ: לא יכול להיות שבחלק היהודי של עכו יאספו את השברים, בחלק הערבי של עכו ירקדו ויחגגו פסטיבל.

יובל שטייניץ: מבחינה מוסרית בלתי אפשרי לקיים את האירוע הזה עכשיו.

יובל שטייניץ: אם היה מצב שמאות יהודים עם גרזנים ומוטות היו נכנסים לצד הערבי ושוברים את החנויות ומציתים את הבתים בצד הערבי של העיר ולמחרת היום היה צריך להתקיים פסטיבל תיאטרון או ריקודים בשכונות עכו יהודיות, גם אז הייתי חושב שזה בלתי מוסרי וצריך לדחות את זה.

יובל שטייניץ: הדבר הזה הוא עניין אתי, מוסרי.

יובל שטייניץ: לא יכול להיות מצב שחצי עיר בוכה וחצי עיר צוחקת או תחגוג.

יובל שטייניץ: אני מתפלא על חוסר הרגישות של האמנים שלוחצים על הדבר הזה.

יובל שטייניץ: אותם אמנים ואנשי בוהמה יבואו לחגוג בעכו העתיקה, בשעה שבעכו החדשה אוספים את השברים.

יובל שטייניץ: אני מגבה את ראש העיר.

יובל שטייניץ: אני חושב שהוא החליט החלטה נכונה, עם כל הצער שבדבר.

יובל שטייניץ: אני לא שותף לברכות למשטרה.

יובל שטייניץ: בכוחותיה המוגבלים היא עשתה את מה שהיא יכלה לעשות אחר כך.

יובל שטייניץ: מדינת ישראל הופכת בהדרגה - בעיקר בגליל - למדינה היחידה בעולם המערבי הדמוקרטי שבה המשטרה בגלל אוזלת יד מאפשרת פה ושם פוגרומים המוניים ביהודים.

יובל שטייניץ: זה קרה בבקיעין לפני שנה וחצי שנתיים שבאופן סיטונאי שרפו בתים של יהודים וגרשו אותם מבתיהם.

יובל שטייניץ: זה קורה היום בעכו.

יובל שטייניץ: זה כישלון של המשטרה.

יובל שטייניץ: המשטרה לאו דווקא אשמה.

יובל שטייניץ: אנחנו אשמים.

יובל שטייניץ: זה עניין של תקציבים, זה עניין של כוח אדם, זה עניין של סירוס כוח ההתרעה של המשטרה בעקבות ועדת אור.

יובל שטייניץ: בארצות הברית אירוע כזה היה נבלם על ידי המשטרה ביד חזקה ובזרוע נטויה באופן מיידי.

יובל שטייניץ: הערה אחרונה היא לגבי יום הכיפורים.

יובל שטייניץ: זה לא אירוע בדיד.

יובל שטייניץ: זה אירוע שהתפוצץ.

יובל שטייניץ: לפני שנה ביום הכיפורים דהרו ערבים מוסלמים מכפר בגליל לתוך כפר תבור עם טרקטרונים.

יובל שטייניץ: שם התגובה של היהודים לא הייתה אלימה, לא זרקו עליהם אבנים, לא היכו אותם.

יובל שטייניץ: זאת הסיבה שהם גם המשיכו לנסוע.

יובל שטייניץ: ילדה בת 9 נדרסה למוות.

יובל שטייניץ: גם במבשרת וגם במקומות אחרים בארץ אני שומע את הדברים האלה.

יובל שטייניץ: ישנן התגרויות ביום הכיפורים, כמו הפעלת זיקוקים, הפעלת פטישי אוויר, נסיעה על אופנועים רועשים על הכביש הראשי ליד מבשרת.

יובל שטייניץ: אנחנו צריכים להסדיר את המעמד המיוחד של יום הכיפורים כיום שקט לאומי, לפחות ככל שזה נוגע לישובים יהודים.

יובל שטייניץ: צריך לתת לישובים הלא יהודים או לישובים יהודים שיש בהם שכונות ערביות את היכולת להסדיר הסדרי תנועה.

יובל שטייניץ: אני הכנתי לפני כשנה חוק שנקרא חוק יום כיפורים כיום שקט לאומי.

יובל שטייניץ: גנזתי אותו מסיבות כאלו ואחרות.

יובל שטייניץ: האירועים האחרונים בעכו, שמצטרפים לאירועים לפני שנה בכפר תבור, גורמים לי להשיק אותו מחדש.

יובל שטייניץ: אני מקווה שאני אקבל את הגיבוי שלך ואת גיבוי הוועדה לחוק שיסדיר פעם אחת ולתמיד את יום הכיפורים כך שלא יהיה חוקי להיכנס עם אופנוע רועש לתוך שכונה יהודית שבה לא סגרו את הכבישים.

יובל שטייניץ: מה שקרה בעכו ומה שקרה בשנה שעברה בכפר תבור הופך חקיקה כזאת להכרח המציאות.

צבי הנדל: אם לא היה חוק של חמץ בפסח יכול להיות שלא היו אוכלים לחם בפרהסיה.

צבי הנדל: אני נגד חוק כזה.

צבי הנדל: אני מסכים עם אלה שתמכו בראש העיר.

צבי הנדל: אני מסכים עם אלה שאמרו שהפסטיבל לא צריך להתקיים.

צבי הנדל: אני מברך את העירייה, עם כל הקושי שבדבר, שקיבלה החלטה כזאת.

צבי הנדל: כשהייתי שם פגשתי בני אדם עצובים, בוכים.

צבי הנדל: עלה להם כל הרעל שהצטבר במשך השנים.

צבי הנדל: אם העיר החליטה שהיא לא בשלה למסיבות צריך לכבד את רצונה.

צבי הנדל: גם אם יש לי מה להעיר לאנשי המשטרה אנחנו בסוף זקוקים לאנשים האלה.

צבי הנדל: האנשים האלה מסכנים את חייהם ברגעים קריטיים.

צבי הנדל: אפשר להבין ומותר להבין שבערב יום כיפור לא היו בדקה הראשונה מאות שוטרים.

צבי הנדל: גם להם יש יום כיפור.

צבי הנדל: אנחנו צריכים לגייס אנשים טובים למשטרה.

צבי הנדל: ככל שנעשה בהם שק חבטות לא כל כך מהר יבואו הצעירים להתגייס.

צבי הנדל: אנחנו מברכים על פעילות מבורכת של שיתוף פעולה בין יהודים וערבים, בין חברי הכנסת.

צבי הנדל: השאלה היא מי נתן את ההוראה לפתוח את הרמקולים באמצע הלילה ולקרוא להמונים לבוא.

צבי הנדל: מי שנתן את ההוראה הוא בעיני אחד המרכיבים המאוד מאוד משמעותיים.

צבי הנדל: כמו שאמרו פה אחרים, היו דברים מעולם.

צבי הנדל: כשיש מטומטם שזורק אבנים לוקחים אותו למשטרה ומטפלים בו.

צבי הנדל: צריך לבדוק מי נתן את ההנחיה לפתוח את הרמקולים.

ינקל'ה מנדל: חברותיי ואני לא פוליטיקאים, אנחנו אמנים.

ינקל'ה מנדל: אנחנו מבקשים שתצא מפה קריאה כן לקיים את הפסטיבל.

ינקל'ה מנדל: אנחנו האמנים מוכנים לעשות כל מאמץ כדי לקרוא מכאן לעשות את הפיוס דרך האמנות.

ינקל'ה מנדל: נאמר פה שיש צד אחד יותר מרוויח, צד אחד פחות מרוויח.

ינקל'ה מנדל: אנחנו מוכנים שגם אמנים בהתנדבות יופיעו בצד הזה ובצד הזה.

ינקל'ה מנדל: אנחנו מרגישים בזה גם שליחות שלנו לתרום לאווירת פיוס.

ינקל'ה מנדל: אנחנו מוכנים לתרום, מעבר למה שקיים עכשיו, על מנת לקיים את הפסטיבל הזה.

ינקל'ה מנדל: אומרים להעביר את זה לחנוכה.

ינקל'ה מנדל: יושבת פה אמנית שבחנוכה צריכה להופיע במקום אחר.

ינקל'ה מנדל: היא שריינה את עצמה.

ינקל'ה מנדל: זאת פגיעה אנושה באמנים שעבדו שנה.

ינקל'ה מנדל: זאת שנה של פרויקט לעבוד עליו.

ינקל'ה מנדל: מדובר בחזרות, בציוד.

ינקל'ה מנדל: זאת פגיעה כלכלית.

ינקל'ה מנדל: שר התרבות מוכן לפצות על זה.

אופיר פינס-פז: הוא מוכן, לא בטוח שהוא יוכל.

ינקל'ה מנדל: אנחנו מבחינתנו מוכנים להתנדב.

ינקל'ה מנדל: במידה ולא יוכל שר התרבות לתגבר את הצד הנפגע אנחנו נתנדב להופיע איפה שהוא יגיד לנו, תוך קריאה שהאמנות תעשה את הפיוס.

מיכה ינון: המילה "פסטיבל" קצת מטעה, כי חושבים שהולכים לעשות איזה שהם ריקודים ומחולות ושמחה.

מיכה ינון: הפסטיבל הוא רק שם דבר.

מיכה ינון: זה אחד המפעלים התרבותיים הלאומיים החשובים במדינת ישראל של יצירה מקורית, של יצירה מיוחדת של מיטב האמנים וכל הקבוצות בארץ שעובדים עליה.

מיכה ינון: זה מתקיים 29 שנים.

מיכה ינון: זה לא שהמצאנו את זה השבוע.

מיכה ינון: הממשלה – לא חשוב אם משרד החינוך או התרבות – שותפה בזה בסכומים משמעותיים.

אופיר פינס-פז: כמה זה עולה?

מיכה ינון: כ-4 מיליון שקל.

מיכה ינון: הממשלה מממנת כ-מיליון 300.

מיכה ינון: השאר זה מהעירייה, מהכנסות עצמיות ומחסויות.

מיכה ינון: דווקא בשנים האחרונות עיריית עכו - בקדנציה של שמעון לנקרי וקצת לפניו - לקחה על עצמה את כל ההפקה שהייתה באה מתל-אביב.

מיכה ינון: ב4 או ב-5 השנים האחרונות העירייה היא הגורם המפיק.

מיכה ינון: כל הפעילות ההפקתית מאוד מורכבת, כי זה במקום מאוד מיוחד שכל שנה צריך להרכיב מחדש.

מיכה ינון: בשנת 2000 דחינו את הפסטיבל ב-3 שבועות.

מיכה ינון: לא יכול להתקיים הפסטיבל בעכו בלי שעיריית עכו תהיה השותפה המרכזית.

מיכה ינון: ראש העיר הוא יושב-ראש הנהלת הפסטיבל.

מיכה ינון: מנכ"ל הפסטיבל והמפיק הראשי הוא עובד העירייה.

יובל שטייניץ: השאלה היא לא רק טכנית, השאלה היא גם מוסרית.

אופיר פינס-פז: מישהו יכול לקיים פסטיבל כזה כאשר ראש העיר חושב שאי אפשר?

מיכה ינון: צריך להחליט שלא מבטלים את זה ודוחים את זה למועד קרוב, כפי שהיה תקדים כזה בשנת 2000.

דוד אזולאי: זאת ההחלטה.

שמעון בן-דוד: אני גר בשכונה.

שמעון בן-דוד: הייתי בכל האירועים.

שמעון בן-דוד: אני שומע כאן כאילו שכולם היו שם חוץ ממני.

שמעון בן-דוד: אני רוצה לברך את מפקד התחנה על התפקוד.

שמעון בן-דוד: הם תפקדו נכון.

שמעון בן-דוד: הם מנעו את הקריעה בין היהודים לערבים.

שמעון בן-דוד: אנחנו רוצים לחיות בדו-קיום.

שמעון בן-דוד: אנחנו חיים בדו קיום.

שמעון בן-דוד: הבעיה היא שמדובר מלחמת דת בדת.

שמעון בן-דוד: אם לא נדע לכבד את הדת של האחר אנחנו נגיע למבוי סתום ולא נצליח לפתור את הבעיה.

שמעון בן-דוד: ביום כיפור אפשר לסגור את הרחוב הראשי כך שרכב לא יוכל להיכנס אליו.

חוה אורטמן: אנחנו האמנים והיוצרים אמנם לא חשובים במובן הזה של העניין היהודי ערבי שעולה כאן היום, אבל אנחנו גם חלק מאזרחי מדינת ישראל.

חוה אורטמן: אנחנו לא באים לעשות ריקודים, מחולות וליצנים.

חוה אורטמן: אנחנו תיאטרון רציני, מושקע.

חוה אורטמן: אנחנו אמנים מעורבים בחברה שבאים לבטא דרך הפסטיבל את בעיות השעה, את רחשי ליבנו , את רחשי ליבם של הדור הצעיר לגבי איך שהם מתמודדים עם מה שקורה, איך שהם גדלים עם מה שקורה.

חוה אורטמן: אין שום דבר לא מוסרי בלבוא בשעה קשה זו ולהעמיד איזו שהיא מראה מתוך נפשם של הצעירים שחיים כאן, שלחמו כאן ולוחמים כאן.

חוה אורטמן: אנחנו גם ציבור.

חוה אורטמן: נגרם לנו נזק נוראי.

חוה אורטמן: אם מבטלים את הפסטיבל זה לדעת רובנו אקט לא מוסרי בעליל.

חוה אורטמן: אגב, זה לא תענוג גדול בשבילנו לעשות פסטיבל בתנאים האלה

מואפק חורי: תודה על קיומה של ישיבה זו.

מואפק חורי: כולנו בסירה אחת במדינה הזאת.

מואפק חורי: צריך עבודה טיפולית, פרטנית ויסודית.

מואפק חורי: הרחוב של עכו, מועדוני הקהילה בעכו, בתי הספר בעכו והמוסדות צריכים עכשיו להתגייס ומהר כדי לעשות מעשה כמו שעושים חברי הכנסת מעכו.

מואפק חורי: צריך להוציא גילוי דעת וכרוזים בשתי השפות.

מואפק חורי: צריך שזה יהיה בעשרות אלפים.

מואפק חורי: צריך שתהיה הסברה מעמיקה .

מואפק חורי: הכרוזים צריכים להיות חתומים על ידי אנשי הדת, חברי הכנסת, אנשי ציבור, מנהיגים בעכו, אמנים.

מואפק חורי: אני מציע צוותים של עובדים סוציאליים ופסיכולוגים מול כל אוכלוסייה לחוד.

מואפק חורי: אני מציע שבתוך יומיים שלושה נקים מספר סוכות בהן ערבים יארחו יהודים ויהודים יארחו ערבים.

מואפק חורי: אנחנו לא ניתן לאספסוף קיצוני וחמום מוח משני הצדדים להשתלט על חיינו.

בנצי סאו: מדברי הנוכחים ניתן היה ללמוד שעוצמת האלימות באירועים הייתה יכולה להוביל לא רק לאלימות קשה אלא גם לנפגעים בנפש.

בנצי סאו: עובדתית אנחנו בעיצומם של האירועים ואין נפגעים בנפש.

בנצי סאו: זאת עובדה.

בנצי סאו: בין היתר העובדה הזאת נזקפת גם לזכות משטרת ישראל.

בנצי סאו: בואו נכיר בעובדה הזאת.

בנצי סאו: אני מבקש ומצפה מהוועדה שתיתן אמון מלא במשטרת ישראל, שתאפשר לה לבצע תחקיר מבצעי, מקצועי ומסודר.

בנצי סאו: זה מה שאני מצפה.

בנצי סאו: משטרת ישראל תשקיע כל מאמץ ותפעל בנחישות כדי להגיע למיצוי הדין עם כל עבריין.

בנצי סאו: אני קורא מכאן לכל מי שיש לו יכולת השפעה, לשלב זרועות יחד עם משטרת ישראל כדי להגיע להידברות מלאה עם כולם ולהשיב מצב לקדמותו.

אופיר פינס-פז: ועדת הפנים מגנה כל סוג של אלימות וכל סוג של הסתה.

אופיר פינס-פז: אנחנו קוראים למשטרה למצות את הדין עם כל מי שלקח את החוק לידיו, גרם נזק לרכוש והשתתף בהסתה ובאלימות פיזית.

אופיר פינס-פז: הוועדה מביעה אמון במשטרת ישראל ומקווה שהיא תצליח לסיים את האירוע במהירות האפשרית.

אופיר פינס-פז: אנחנו קוראים לכל גורמי אכיפת החוק לעשות כל מאמץ כדי לעצור ולהפסיק את האירועים.

אופיר פינס-פז: לגלות 0 סובלנות כלפי אלימות.

אופיר פינס-פז: האירועים בעכו לא יכולים להימשך.

אופיר פינס-פז: זה צריך להיות ברור ובסדר עדיפות מאוד מאוד גבוה.

אופיר פינס-פז: אנחנו קוראים לממשלה לחזק את עכו.

אופיר פינס-פז: עכו צריכה וראויה להרבה יותר משאבים כדי להצליח ולהתמודד עם האתגר החברתי המאוד מורכב.

אופיר פינס-פז: ראינו איך העניין הזה הוצת בן לילה.

אופיר פינס-פז: עכו זקוקה למשאבים כדי להתגבר על פערים, על כאבים, על מכאובים, על קשיים.

אופיר פינס-פז: בדבר הזה אנחנו מבקשים שתהיה אוזן קרויה של ראש הממשלה, של שר הפנים ושל שר האוצר.

אופיר פינס-פז: אנחנו קוראים לממשלה לפצות את כל התושבים שלא היו קשורים לאירועים ונגרמו להם נזקים לרכוש.

אופיר פינס-פז: הוועדה קוראת לממשלה למצוא דרך לפצות אותם על נזקים ברכוש, אם זה דירות שנשרפו, חנויות שנרגמו, מכוניות שהוצתו וכדומה.

אופיר פינס-פז: לדבר הזה יש תקדים.

אופיר פינס-פז: אנחנו קוראים לממשלה להשתמש בתקדים שנוצר, במכניזם שנוצר כדי לאפשר את הדבר הזה.

אופיר פינס-פז: אנחנו מבקשים לפצות את כל מי שנגרם לו נזק כתוצאה מביטול הפסטיבל.

אופיר פינס-פז: מדובר באמנים ובאחרים.

אופיר פינס-פז: אנחנו מבקשים מהממשלה לפצות את האמנים ואחרים שנגרם להם נזק ישיר כתוצאה מביטול הפסטיבל.

אופיר פינס-פז: אני לא יודע אם יש לזה תקדים.

אופיר פינס-פז: הוועדה קוראת לנבחרי הציבור, לפרנסי הציבור בעיר עכו, כולל שני חברי הכנסת הנכבדים שלנו, לעשות כל מאמץ.

אופיר פינס-פז: אני מבין שההידברות של אתמול לא השיגה את יעדיה.

אופיר פינס-פז: אנחנו מבקשים מכל פרנסי העיר, כולל הרב של העיר, כולל כל הגורמים שיש להם השפעה ומשקל בציבור היהודי ובציבור הערבי, לא להרפות מניסיונות ההידברות, לחזור ולהידבר ולמצוא את הדרך לחיות חיים משותפים בעכו.

אופיר פינס-פז: בעכו, בין נרצה ובין אם לא, ישנן אוכלוסיות מגוונות.

אופיר פינס-פז: ישנו רוב יהודי ומיעוט ערבי שצריך להמשיך ולחיות ביחד.

אופיר פינס-פז: זאת אחריות של המנהיגות.

אופיר פינס-פז: האירועים פה נמשכים יותר מידי זמן.

אופיר פינס-פז: זה דבר שמטריד.

אופיר פינס-פז: אין תחליף למנהיגות מקומית.

אופיר פינס-פז: אין תחליף לאנשים שמובילים את הקהילה.

אופיר פינס-פז: אני קורא לכם לא להרפות מהמאמצים ולחזור ולהידבר כדי שהדברים האלה יסתיימו.

אפי איתם: אני מבקש מילת חיזוק מפורשת לראש העיר.

אפי איתם: בסוף הוא זה שעומד בחזית מול התושבים.

אופיר פינס-פז: ועדת הפנים מחזקת את ראש העיר, את ממלא מקום ראש העיר ואת כל חברי מועצת העיר במאמצים שלהם להשכין שלום בין הניצים.

דוד אזולאי: הנושא של יום כיפור לא הוזכר בסיכום.

דוד אזולאי: קרה אירוע נורא ואיום.

דוד אזולאי: היה פוגרום ביהודי עכו.

דוד אזולאי: אתם מתעלמים מדבר כזה?

דוד אזולאי: אי אפשר להתעלם מזה.

אופיר פינס-פז: אנחנו מגנים כל סוג של אלימות, במיוחד על רקע הפגיעה בליל יום כיפור.

אופיר פינס-פז: תודה רבה.

אופיר פינס-פז: חג שמח.

אופיר פינס-פז: שנשמע רק בשורות טובות מעכו.